10/02/2020 | Administración LocalMunicipal
Carballo
Aprobación definitiva da Ordenanza de contaminación acústica do concello de Carballo

O Pleno municipal, en sesión ordinaria celebrada o día 25 de novembro de 2019, aprobou inicialmente a Ordenanza municipal contra a contaminación acústica do concello de Carballo. O acordo de aprobación inicial foi publicado no BOP de A Coruña n.º 230 o día 3 de decembro de 2019, anuncio n.º 2019/9546, polo que se abriu un prazo de de trinta días hábiles, para que as persoas interesadas poideran examinar o expediente e presentar as reclamacións e alegacións que estimen oportunas. Finalizado o prazo regulamentario, non foron presentadas reclamacións nin alegacións contra a ordenanza de contaminación acústica polo que o acordo adoptado enténdese definitivamente aprobado sen necesidade de novo acordo plenario e entrará en vigor unha vez publicado o anuncio de aprobación definitiva, xunto co texto íntegro da ordenanza, unha vez cumprido o prazo establecido no artigo 65.2 da Lei 7/1985, do 2 de abril, reguladora das bases do réxime local. ANEXO ORDENANZA MUNICIPAL DE PROTECCIÓN CONTRA A CONTAMINACIÓN ACÚSTICA EN CARBALLO EXPOSICIÓN DE MOTIVOS Un dos elementos perturbadores que máis negativamente afecta á calidade de vida das persoas alterando a saúde e benestar é o ruído. A concienciación social e dos gobernos sobre os prexuízos deste tipo de contaminación levou á Unión Europea a aprobar a Directiva 2002/49/CE, do 25 de xuño de 2002, co obxectivo de establecer un marco común destinado a evitar, previr e reducir, con carácter prioritario os efectos nocivos da exposición da poboación ao ruído ambiental. A normativa sobre o ruído vincúlase na nosa lexislación cos mandatos constitucionais de protección da saúde e do medio ambiente así como co dereito fundamental da intimidade persoal e familiar. Estes dereitos presérvanse entre outros medios mediante una axeitada regulación da incidencia acústica. A lexislación básica do Estado en materia de ruído ven constituída por la Lei 37/2003, do 17 de novembro, do Ruído que traspón ao noso ordenamento xurídico a devandita Directiva. Esta norma estatal foi desenvolvida regulamentariamente polo Real Decreto 1513/2005, do 16 de decembro, de Avaliación e Xestión do Ruído Medioambiental, e polo RD 1367/2007, do 19 de outubro, no referente á zonificación acústica, obxectivos de calidade e emisións acústicas. Na exposición de motivos da Lei 37/2003 del Ruído recoñecese a competencia dos Concellos para aprobar, no marco da normativa estatal e autonómica, ordenanzas sobre ruído, engadindo que a tipificación de infraccións e sanciones acometida pola citada Lei, se recolle sen prexuízo das competencias que os Concellos teñen para establecer unha concreción do réxime sancionador, recaendo esta potestade, como principio xeral, preferentemente sobre as autoridades locais que son as mais próximas ao fenómeno de contaminación acústica pois son as autoridades mais en contacto cos incumprimentos en cuestións de tipo acústico que se produzan con ocasión da realización de actividades suxeitas a algunha figura de intervención administrativa. Por outra parte, a normativa autonómica específica sobre a contaminación acústica en Galicia, ven recollida no Decreto 106/2015, do 9 de xullo, que establece a obriga dos Concellos de Galicia a ter unha ordenanza sobre contaminación acústica adaptada á normativa estatal. A fin de dar cumprimento tanto á normativa comunitaria, estatal e autonómica vixentes sobre protección contra a contaminación acústica, así como tamén para respostar aos novos retos e necesidades ambientais que se producen na realidade actual do municipio, faise necesaria, unha axeitada Ordenanza Municipal reguladora de Ruídos. Con esta nova ordenanza de protección contra a contaminación acústica, o noso municipio pretende dotarse dun mecanismo eficaz na loita contra a contaminación acústica, establecendo un marco xurídico de intervención na corrección das superacións dos niveles sonoros ambientais establecidos, e contemplando medidas específicas para loitar entre outras contra o ruído procedente do tráfico, os comportamentos incívicos, actividades de ocio nocturno da cidade e demais fontes que no seu comportamento, funcionamento uso ou exercicio sexan susceptibles de causar molestias ás persoas, danos a bens, xerar riscos para a saúde ou benestar, ou deteriorar a calidade medioambiental, así como regular as actuacións específicas en materia de ruído e vibracións no ámbito territorial do noso municipio como son a aprobación de instrumentos de avaliación e xestión do ruído ambiental ou as esixencias acústicas derivadas dos obxectivos de calidade acústica nas edificacións. A contaminación acústica posúe moi distintas e variadas dimensións por elo, a regulación da contaminación acústica debe acometerse dende unha ampla perspectiva que abranga tódolos aspectos do problema, debendo establecerse tanto actuacións de prevención, vixilancia e control a través de instrumentos de avaliación e xestión do ruído ambiental, como actuacións administrativas de inspección e disciplina sobre os diferentes emisores acústicos. A presente Ordenanza xorde dende o convencemento de que se pode lograr unha conciliación entre o descanso dos veciños, un ambiente acústico de calidade e o desenvolvemento de comportamentos, elementos e actividades susceptibles de producir ruído na cidade. No uso da potestade normativa, e no marco da lexislación do Estado e da Comunidade Autónoma de Galicia, o Concello de Carballo aproba esta ordenanza municipal de protección contra a contaminación acústica, co obxectivo de facer dela un instrumento eficaz para, en defensa dos intereses colectivos e das xeracións actuais e vindeiras, establecer os mecanismos de prevención, vixilancia e corrección, que eviten ou restablezan as condicións ambientais que permitan abordar, dende a contribución do noso municipio, un desenvolvemento perdurable. CAPÍTULO 1 Disposicións xerais Artigo 1.–Obxecto. a) A presente Ordenanza ten por obxecto regular o exercicio das competencias que en materia de protección do medio ambiente correspondan ao Concello de Carballo fronte á contaminación producida por ruído e vibracións dentro do termo municipal, co fin de garantir o dereito á intimidade persoal e familiar, á protección da saúde, así como a contribuír a mellorar a calidade de vida e medioambiental. b) A presente Ordenanza sobre protección contra a contaminación acústica apróbase en virtude da competencia municipal en materia de protección do medio ambiente, en conformidade co disposto no artigo 25.2. b) e f) da Lei 7/1985, do 2 de abril, Reguladora das Bases de Réxime Local, nos termos da lexislación do Estado e da Comunidade Autónoma, en virtude do disposto na Lei 37/2003, do 17 de novembro, do Ruído e o seu desenvolvemento regulamentario composto polo Real Decreto 1367/2007, do 19 de outubro, modificado polo Real Decreto 1038/2012, do 6 de xullo, e o Decreto 106/2015, do 9 de xullo, sobre contaminación acústica de Galicia. Artigo 2.–Ámbito de aplicación.1. Con carácter xeral, quedan sometidas ás prescricións establecidas nesta ordenanza: a) Todas as actividades, comportamentos, infraestruturas locais, instalacións, medios de transporte, máquinas, aparatos, obras, vehículos e en xeral todos os emisores acústicos, públicos ou privados, individuais ou colectivos, que no seu funcionamento, uso ou exercicio xeren ruído e vibracións susceptibles de causar molestias ás persoas, danos a bens, xerar riscos para a saúde ou benestar, ou deteriorar a calidade do medio ambiente. b) As áreas acústicas e as edificacións, como receptores acústicos. c) Actuacións relativas ao illamento acústico, contra ruído e vibracións, na edificación, incluídas as instalacións de aire acondicionado, ventilación e/ou refrixeración, ascensores e calquera elemento construtivo da mesma. d) Todos os elementos construtivos e ornamentais, en tanto contribúan á transmisión de ruído e/ou vibracións. e) Actividades non tolerables propias de relacións entre veciños. f) Actividades veciñais na rúa susceptibles de producir e transmitir ruído e/ou vibracións. g) Sistemas de aviso acústico. h) Actividades de carga e descarga de mercadorías. i) Traballos na vía pública, especialmente os relativos á reparación de calzadas e beirarrúas, ou cortacéspedes, ou calquera outro análogo. j) Traballos de limpeza da vía pública e de recollida de servizos municipais. k) Medios de transporte público e/ou privado, como a circulación de vehículos a motor, ciclomotores e motocicletas. l) Actividades suxeitas á lexislación vixente en materia de espectáculos públicos, actividades recreativas e establecementos públicos.2. Exclúense das prescricións da ordenanza: a) As actividades domésticas e comportamentos veciñais dentro de límites tolerables, de conformidade co establecido nesta ordenanza e usos locais. b) As actividades militares, que se rexerán pola súa lexislación específica. c) A actividade laboral, que no relativo á contaminación acústica producida no lugar de traballo se rexerá polo disposto na lexislación laboral. Artigo 3.–Definicións. Para os efectos do establecido nesta ordenanza, entenderase por: a) Actividade: calquera instalación, establecemento ou local, público ou privado, de natureza industrial, comercial, de servizos ou de almacenamento. b) Área acústica: ámbito territorial, delimitado polo Concello, que presenta o mesmo obxectivo de calidade acústica. c) Área urbanizada: superficie do territorio que reúna os requisitos establecidos na lexislación urbanística aplicable, de solo urbano ou urbanizado, que se atope integrada, de maneira legal e efectiva, na rede de dotacións e servizos propios dos núcleos de poboación. Entenderase que así ocorre para as parcelas, estean ou non edificadas, que conten coas dotacións e os servizos requiridos pola lexislación urbanística ou poidan chegar a contar con eles sen outras obras que as de conexión ás instalacións en funcionamento. d) Área urbanizada existente: a superficie do territorio que fose área urbanizada antes da entrada en vigor do Real decreto 1367/2007, do 19 de outubro, polo que se desenvolve a Lei 37/2003, do 17 de novembro, do ruído. e) Avaliación acústica: resultado de aplicar calquera método que permita calcular, predicir, estimar ou medir a calidade acústica e os efectos da contaminación acústica. f) Calidade acústica: grao de adecuación das características acústicas dun espazo ás actividades que se realizan no seu ámbito. g) Contaminación acústica: presenza no ambiente de ruído ou vibracións, calquera que sexa o emisor acústico que os orixine, que impliquen molestia, risco ou dano para as persoas, para o desenvolvemento das súas actividades ou para os bens de calquera natureza, ou que causen efectos significativos sobre o ambiente. h) Efectos nocivos: os efectos negativos sobre a saúde humana ou sobre o ambiente. i) Emisor acústico: calquera actividade, infraestrutura, equipamento, maquinaria ou comportamento que xere contaminación acústica. j) Índice acústico: magnitude física para describir a contaminación acústica, que ten relación cos efectos producidos por esta. Pode ser de ruído ou de vibracións, segundo a orixe causante dos efectos nocivos producidos e, igualmente, pode ser de recepción ou de emisión, segundo o obxecto de avaliación. O índice de recepción de ruído é o índice relativo á contaminación acústica producida por ruído existente nun lugar un tempo determinado. k) Mapa de ruído: presentación de datos sobre unha situación acústica existente ou prognosticada en función dun índice de ruído, en que se indicará a superación de calquera valor límite pertinente vixente, o número de persoas afectadas nunha zona específica ou o número de vivendas expostas a determinados valores dun índice de ruído nunha zona específica. l) Mapa estratéxico de ruído: un mapa de ruído deseñado para poder avaliar globalmente a exposición do ruído nunha zona determinada, debido á existencia de distintas fontes de ruído, ou para poder realizar predicións globais para a devandita zona. m) Molestia: o grao de perturbación que provocan o ruído ou as vibracións á poboación, determinado mediante enquisas sobre o terreo. n) Locais lindeiros: dous locais cando en ningún momento se produce a transmisión de ruído entre o emisor e o receptor a través do ambiente exterior. ñ) Obxectivo de calidade acústica: conxunto de requisitos que, en relación coa contaminación acústica, deben cumprirse nun momento dado nun espazo determinado. o) Plan de acción: plan encamiñado a afrontar cuestións relativas ao ruído e aos seus efectos, incluída a redución do ruído, se for necesario. p) Ruído ambiental: o son exterior non desexado ou nocivo xerado polas actividades humanas, incluído o ruído emitido polos medios de transporte, polo tráfico rodado, ferroviario e aéreo, e por lugares de actividades industriais. q) Tempo de reverberación: intervalo temporal que transcorre desde que a emisión sonora cesa ata que decrece 60 dB. r) Valor límite: valor dun índice acústico, medido conforme unhas condicións establecidas, que non debe ser superado e que, de superarse, obriga as autoridades competentes a prever ou a aplicar medidas tendentes a evitar tal superación. s) Zona común: zona ou zonas dun edificio que pertencen ou dan servizo a varias unidades de uso (parte dun edificio que se destina a un uso específico). t) Zonas de protección acústica especial: áreas acústicas onde se incumpran os obxectivos de calidade acústica aplicables, aínda que os emisores acústicos observen os valores límite aplicables. u) Zonas de servidume acústica: sectores do territorio, delimitados nos mapas de ruído, en que os valores de recepción poderán superar os obxectivos de calidade acústica aplicables ás correspondentes áreas acústicas e onde se poderán establecer restricións para determinados usos do solo, actividades, instalacións ou edificacións, coa finalidade de, polo menos, cumprir os valores límites de recepción establecidos para aqueles. v) Zonas de situación acústica especial: zona de protección acústica especial en que as medidas correctoras incluídas nos plans zonais específicos que se desenvolvan non poidan evitar o incumprimento dos obxectivos de calidade acústica. w) Zonas tranquilas en campo aberto: espazos non perturbados por ruído procedente do tráfico, actividades industriais ou actividades deportivo-recreativas. Artigo 4.–Competencia administrativa e control do cumprimento.1. Corresponde ao Concello exercer o control do cumprimento da ordenanza e, entre outras competencias: a) Delimitar as áreas acústicas, sinalar limitacións, declarar zonas tranquilas ou zonas de protección e/ou de situación acústica especial, a suspensión dos obxectivos de calidade acústica, a declaración de servidumes acústicas para infraestruturas da súa competencia. b) Ordenar as inspeccións que sexan necesarias, aplicar as sancións correspondentes en caso de incumprirse o ordenado e exixir a adopción das medidas correctoras necesarias.2. Para aquelas figuras competencia do Concello, o procedemento administrativo será iniciado por acordo do órgano competente e será sometido a información pública e audiencia das persoas interesadas por un período non inferior a un mes. O procedemento administrativo para as competencias definidas na letra a) do punto anterior será conforme o indicado na Lei 39/2015, do 1 de outubro, do procedemento administrativo común das administracións públicas, e para as competencias indicadas na letra b) será conforme o indicado na Lei 7/1985, do 2 de abril, reguladora das bases de réxime local. As alegacións aos procedementos indicados no punto 1 deste artigo resolveranse motivadamente e procederase á aprobación definitiva no Boletín Oficial da Provincia, para o que se dará información, ademais, mediante os medios de publicación indicados no artigo 24. As modificacións e cesamentos que afecten a estas zonas seguirán o mesmo procedemento que a súa aprobación. Naqueles casos nos que se proceda á suspensión dos obxectivos de calidade acústica ou se recorrese a medidas correctoras, a autorización que se conceda expresará os aspectos determinados nun estudo acreditativo do seu impacto acústico conforme ao Anexo IV desta Ordenanza, entre outros, o prazo, ámbito e niveis sonoros que se prevén.3. Será persoal competente para realizar labores de inspección, os técnicos municipais designados, a Policía Local, outro persoal habilitado para tales efectos ou entidades de control formalmente contratadas para a prestación destes servizos e debidamente autorizadas pola normativa estatal ou autonómica ou que se encontren acreditadas conforme á NORMA ISO 17025 ou norma que a modifique ou substitúa, cando se requira a utilización de instrumentos complexos, tales como fontes de ruído, sonómetros analizadores ou analizadores acústicos, fontes de ruído de impacto, analizadores de vibracións ou similares.4. No exercicio da función inspectora, o persoal competente poderá: 1. Acceder ás actividades, instalacións ou ámbitos xeradores ou receptores sonoros (de ruído ou de vibracións) nos termos previstos na lei.2. Realizar as probas, investigacións ou exames necesarios para comprobar o cumprimento desta ordenanza.3. Requirir a información e documentación administrativa que autorice as actividades e instalacións obxecto de inspección.4. Realizar cantas actuacións sexan precisas, en orde ao cumprimento das funcións de inspección que desenvolvan. Artigo 5.–Dereitos e deberes dos cidadáns en relación a esta Ordenanza.1. Todos os cidadáns teñen dereito á información pública sobre a contaminación acústica no concello, de acordo ao disposto na normativa reguladora de protección contra a contaminación acústica e aos dereitos de acceso á información, de participación pública e de acceso á xustiza en materia de medio ambiente; así como o deber de observar as normas sobre conduta, que en relación coa contaminación acústica se determinan na presente Ordenanza.2. Os titulares de instalacións, actividades ou equipos xeradores de ruído e/ou vibracións, tanto ao aire libre como en establecementos ou locais, facilitarán aos inspectores o acceso ás instalacións ou focos de emisión de ruído e disporán o seu funcionamento na forma que lles indiquen ditos inspectores, podendo presenciar o proceso operativo, sempre que non comprometan a medida. Así mesmo, os posibles afectados deberán facilitar o acceso ás súas vivendas ou locais co obxecto de poder realizar as inspeccións e medicións que se establezan como requisito preceptivo na presente Ordenanza para a solicitude de licenza ou autorización previa de calquera clase. O Concello, se fose necesario, realizará as citacións oportunas para a práctica de ditas inspeccións e medicións. No caso de que os posibles afectados deneguen o acceso ás súas vivendas ou locais, mesmo mediando a intervención municipal, cando se requiran os servizos municipais para realizar inspeccións do control de ruidos e/ou vibracións mediante denuncia, o solicitante correrá cos gastos das medicións no caso de resultar estas dentro dos parámetros legais.3. Os titulares das vivendas que as aluguen eventualmente por vacacións, serán os responsables directos e/ou subsidiarios dos ruídos e vibracións que se produzan nelas.4. O titular e responsable dunha actividade, instalación ou maquinaria causante dunha perturbación acústica ou de vibracións, informará ao Concello con antelación e de maneira fidedigna aos cidadáns sobre os perigos da exposición á elevada presión sonora, indicando o limiar doloroso de 90 dBA establecidos polas Autoridades sanitarias, garantindo que esta exposición dure o mínimo tempo posible. CAPÍTULO II Calidade acústica Sección 1.ª.–Zonificación acústica Artigo 6.–Áreas acústicas.1. A clasificación e zonificación de áreas acústicas axustarase aos tipos e criterios establecidos pola Lei 37/2003, do 17 de novembro, do ruído, e polo Real decreto 1367/20007, do 19 de outubro, que a desenvolve, así como ao Decreto 106/2015, do 9 de xullo, sobre contaminación acústica de Galicia. Artigo 7.–Servidume acústica.1. Aos efectos de aplicación desta Ordenanza, considéranse servidumes acústicas as destinadas a conseguir a compatibilidade do funcionamento ou desenvolvemento das infraestruturas de competencia municipal, cos usos do solo, actividades, instalacións ou edificacións implantadas, ou que poidan implantarse, na zona de afección polo ruído orixinado en ditas infraestruturas. Quedarán gravados por servidumes acústicas os sectores do territorio afectados polo funcionamento ou desenvolvemento das mencionadas infraestruturas, así como os sectores de territorio situados na contorna de tales infraestruturas, existentes ou proxectadas. As zonas de servidume acústica establécense e inclúense nos instrumentos de planeamento urbanístico e nos mapas de ruído correspondentes.2. As zonas de servidume acústica delimitaranse mediante a aplicación dos criterios técnicos indicados na normativa vixente. Estas zonas comprenderán o territorio delimitado pola curva de nivel do índice acústico (isófona) correspondente ao valor límite da área acústica do tipo a), “sectores do territorio con predominio de solo de uso residencial”, que figura na táboa II. B. I desta Ordenanza. Nos sectores do territorio gravados por servidumes acústicas estableceranse limitacións para determinados usos do solo, actividades, instalacións ou edificacións, coa finalidade de, polo menos, cumprir os valores límite de recepción establecidos para aqueles. Revisarase a delimitación das servidumes acústicas cando se produzan modificacións substanciais nas infraestruturas, que orixinen variacións significativas dos niveis sonoros na contorna das mesmas.3. Cando se delimite unha zona de servidume acústica nunha área urbanizada, o promotor elaborará simultaneamente o correspondente mapa de ruído e plan de acción en materia de contaminación acústica, que conterá as medidas correctoras que teñan que aplicarse aos emisores acústicos vinculados ao funcionamento da infraestrutura, os responsables da súa adopción, a cuantificación económica e un proxecto de financiación. Artigo 8.–Zonas de protección acústica especial e de situación acústica especial.1. As áreas acústicas nas que se incumpran os obxectivos de calidade acústica, serán declaradas polo Concello como zonas de protección acústica especial, coa finalidade de reducir eses niveis ata conseguir os obxectivos de calidade acústica propios da zona en cuestión.2. Unha vez declarada a zona de Protección Acústica Especial elaborarase un plan zonal específico que recolla as medidas correctoras a aplicar para a mellora acústica da zona, ata conseguir os obxectivos de calidade acústica que lle sexan de aplicación. O plan zonal específico conterá, ademais das medidas correctoras a aplicar aos emisores acústicos e ás vías de propagación, os responsables da súa aplicación, cuantificación económica e proxecto de financiamento. Entre as medidas correctoras que poderán conter os plans zonais específicos están: instalación de barreiras acústicas, illamentos de fachadas, aplicar restricións horarias e/ou de emisións para obras na vía pública ou en edificacións, para vehículos a motor, para actividades ou outros emisores acústicos concretos, actuacións sobre as vías de propagación (como o pavimento das estradas), fomento de información ambiental aos cidadáns ou calquera outra medida similar que favoreza unha redución dos niveis de ruído. A. Suspensión, no seu caso, da concesión de licenzas de actividade e presentación de comunicacións previas que poidan agravar a situación. B. Establecer restrición de horarios para o desenvolvemento das actividades responsables, directa ou indirectamente, dos elevados niveis de contaminación acústica. C. Prohibición ou limitación horaria de colocación de mesas e cadeiras na vía pública e/ou retirada temporal da autorización concedida a tales efectos. D. Delimitar rúas e vías públicas nas cales non poidan circular determinadas clases de vehículos a motor, ou ben establecer restricións horarias ou de velocidade nas mesmas, establecendo as medidas precisas para o acceso a residentes. E. Calquera outras medidas que se consideren adecuadas para a redución dos niveis de contaminación acústica, en concreto a tramitación dos procedementos de revisión das licenzas, declaración de ineficacia e suspensión dos efectos das comunicacións previas. Nestas zonas, o Concello non permitirá que aquelas actividades pertencentes a tipos cuxa prohibición ou limitación estivese incluída no réxime de Zona de Protección Acústica Especial e que levaran máis de un ano pechadas, reinicien a súa actividade nin outra de características similares.3. Dado o caso de que as medidas correctoras aplicadas no fosen eficaces para o cumprimento dos mencionados obxectivos de calidade acústica, despois de tres anos de aplicación, declararase a área como zona de situación acústica especial. Neste caso aplicaranse novas medidas correctoras coa finalidade particular do cumprimento dos obxectivos de calidade acústica en espazo interior.4. O plan de acción derivado do mapa de ruído correspondente ás zonas indicadas neste artigo e conforme ao artigo 25 desta Ordenanza, incluirá, nestes casos, os plans zonais específicos que se determinen.5. O procedemento que se seguirá para a declaración destas zonas será o indicado no artigo 4.2 desta Ordenanza. Artigo 9.–Suspensión dos obxectivos de calidade acústica.1. Os obxectivos de calidade poderán ser suspendidos polo Concello conforme ao indicado no artigo 7 do Decreto 106/2015, do 9 de xullo, e no artigo 9 da Lei 37/2003, do 17 de novembro. a) Non se acordará suspensión dos obxectivos de calidade acústica naquelas áreas acústicas que requiran de especial protección contra a contaminación acústica segundo a lexislación vixente como son as clasificadas como “Tipo sanitario, docente e cultural” e os espazos naturais. b) Sen prexuízo de calquera outras autorizacións, comunicacións ou trámites requiridos pola normativa aplicable, a suspensión dos obxectivos de calidade acústica deberá ser acordada, en particular, con carácter previo á celebración de verbenas, concertos, espectáculos singulares, concentracións populares, deportivas, artísticas, de asociacións ou análogas, que se celebren ao aire libre ou en recintos que non dispoñan de medidas de illamento aptas para garantir o cumprimento de ditos obxectivos de calidade, salvo que a actividade en cuestión sexa promovida polo Concello. A resolución municipal que acorde a suspensión deberá incluír a referencia da normativa sobre contaminación acústica aplicable; a delimitación do espazo ou recinto onde terá lugar o acto, que terá a consideración de foco sonoro; a determinación das persoas responsables da actividade, os límites horarios para a súa celebración, os niveis de ruído LAeq e pico máximos permitidos, así como calquera outra limitación, medida de protección necesaria ou característica relevante, podendo incluír a obrigada instalación de aparatos de control permanente de ruído (limitadores de son) cando se prevexa a utilización de equipos de reprodución de son ou audiovisuais, no caso en que así se determine. c) O procedemento que se seguirá neste caso será o indicado no artigo 4.2. d) Sen prexuízo do anterior, poderanse superar ocasional e temporalmente os obxectivos de calidade acústica sen necesidade de autorización en supostos de emerxencia con motivo da prestación de servizos de prevención e extinción de incendios, sanitarios, de seguridade ou outros de análoga natureza. Sección 2.ª.–Índices acústicos Artigo 10.–Índices acústicos e aplicación.1. A efectos do desenvolvemento da presente Ordenanza sobre Contaminación Acústica, establécense os índices acústicos do Anexo I, para a avaliación do ruído e das vibracións, na verificación do cumprimento dos obxectivos de calidade acústica aplicables ás áreas acústicas e ao espazo interior dos edificios, así como para a avaliación dos niveis sonoros producidos e transmitidos polas infraestruturas, actividades, instalacións e comportamentos, na delimitación das servidumes acústicas e na verificación do cumprimento dos valores límite para os emisores acústicos, que se mostran no Anexo II desta Ordenanza.2. A produción de ruído e vibracións na vía pública, nas zonas de pública concorrencia ou no interior dos edificios, non poderá superar, tanto de día, tarde como de noite, os límites establecidos nesta norma para garantir unha correcta convivencia cidadá. 3. Aos efectos do regulado nesta Ordenanza, establécense os seguintes tres períodos horarios: diurno, constituído por 12 horas continuadas de duración, comprendido entre as 7: 00 e ata as 19.00 horas, o periodo vespertino ou de tarde, comprendido entre as 19.00 e as 23.00 horas, e o nocturno, entre as 23.00 e as 7.00 horas. Os horarios así definidos farán aplicables un valor dos índices de ruido determinado según as táboas e disposicións correspondentes. Artigo 11.–Métodos de avaliación acústica e persoal autorizado.1. A avaliación acústica lévase a cabo segundo os procedementos de cálculo e medición dos índices acústicos tal e como se reflicte no Anexo I, en consonancia coa normativa estatal de referencia ou norma que a modifique ou substitúa en materia de contaminación acústica.2. As tarefas de avaliación acústica necesarias para o cumprimento desta ordenanza poderán ser realizadas, a requirimento do Concello, ademais de por técnicos municipais designados e axentes da Policía Local, por persoal de entidades públicas ou por entidades privadas en función de asistencia técnica ao Concello, coa capacitación técnica esixida polos artigos 10 ou 12 do Decreto 106/2015, do 9 de xullo, segundo corresponda.3. Este Concello, a efectos informativos, de observación ou vixiancia, poderá dotarse dunha rede de ruído, con equipos localizados en varios puntos das diferentes áreas acústicas ou zonas singulares coas que zonifique o seu territorio. Sección 3.ª.–Obxectivos de calidade Artigo 12.–Obxectivos de calidade acústica aplicables a áreas acústicas. a) Os obxectivos de calidade acústica para ruído en espazo exterior son os establecidos na táboa II. A.1 do Anexo II desta Ordenanza para áreas urbanizadas existentes, e diminuído en 5 dBA para o resto. b) A efectos do cumprimento dos obxectivos de calidade, considérase que se respectan os obxectivos de calidade acústica para ruído cando, para cada un dos índices de recepción de ruído, Ld, Le, ou Ln, os valores avaliados conforme aos procedementos establecidos no Anexo I cumpren, no período dun ano, que: A. Ningún valor supera os valores fixados na táboa II. A.1 desta Ordenanza. B. O 97% de todos os valores diarios non superan en 3 dBA os valores fixados na táboa II. A.1 desta Ordenanza. NOTA.–Os obxectivos de calidade aplicables ás áreas acústicas están referenciados a unha altura de 4 metros. Artigo 13.–Obxectivos de calidade acústica aplicables ao espazo interior. a) Os obxectivos de calidade acústica para ruído e vibracións en espazo interior son os establecidos nas táboas II. A.2 e II. A.3 do Anexo II desta Ordenanza. b) A efectos de cumprimento dos obxectivos de calidade considérase que, para: a) Ruído: respéctanse os obxectivos de calidade acústica cando para cada un dos índices de recepción de ruído, Ld, Le, ou Ln, avaliados conforme aos procedementos establecidos no Anexo I, en período dun ano: a.1) Ningún valor medio anual supera os valores fixados na táboa II. A.2 desta Ordenanza. a.2) O 97% de todos os valores diarios non superan en 3dBA os valores fixados na táboa II. A.2. b) Vibracións: respéctanse os obxectivos de calidade acústica cando, para o índice de vibracións Law, avaliado conforme aos procedementos establecidos no anexo I, no período dun ano: b.1) En período nocturno ningún valor supera os valores fixados na táboa II. A.3. b.2) En ningún caso se superan en 5 dB os valores mostrados na táboa II. A.3. b.3) Para vibracións estacionarias en ningún caso se superan os valores fixados na táboa II. A.3. b.4) Para vibracións transitorias o conxunto de superacións permitidas non debe ser maior de nove. A estes efectos cada evento cuxo exceso non supere os 3 dB será contabilizado como 1 e, se os supera, como 3.3. Os obxectivos de calidade acústica en espazo interior complementaranse coas obrigacións fixadas para edificacións na lexislación vixente: tanto no artigo 17.2 do Real Decreto 1367/2007, do 19 de outubro, como no artigo 10 do Decreto 106/2015, do 9 de xullo, ou normas que as modifiquen ou substitúan e no artigo 19 desta ordenanza. Artigo 14.–O mapa estratéxico de ruído.1. O mapa estratéxico de ruído constitúe a presentación de datos sobre a situación acústica existente ou prognosticada no Concello en función dun índice de ruído, no que se indicará a superación de calquera valor límite pertinente vixente, o número de persoas afectadas nunha zona específica ou o número de vivendas expostas a determinados valores dun índice de ruído nunha zona específica.2. O mapa estratéxico de ruído delimitará varias áreas acústicas e conterá información, entre outros, sobre os seguintes aspectos:  Valor dos índices acústicos existentes ou previstos en cada unha das Áreas acústicas afectadas.  Valores límite e obxectivos de calidade acústica aplicables a ditas Áreas.  Superación ou non polos valores existentes dos índices acústicos dos valores límite aplicables e cumprimento ou non dos obxectivos aplicables de calidade acústica.  Número estimado de persoas, de vivendas, de colexios e de hospitais expostos á contaminación acústica en cada área acústica.1. Para a aprobación dos Mapas de Ruído seguirase o procedemento que ao respecto se fixa na lexislación estatal e autonómica, debéndose seguir, en ausencia de detalle nalgunha destas normas, similar procedemento ao establecido para os Plans de acción de ruído no artigo 25 desta Ordenanza.2. Sen prexuízo da revisión cada cinco anos dos Mapas estratéxicos de ruído que se esixe na lexislación vixente sobre o ruído, os Mapas de ruído poderán ser revisados e modificados polo Concello cando existan circunstancias especiais que o xustifiquen, tales como a necesidade de avaliar a eficacia das medidas aprobadas nun plan de acción ou pola variación substancial das condicións acústicas do ámbito espacial co que se correspondan.3. Co obxecto de manter actualizado o Mapa de Ruídos deste Concello, avaliaranse os niveis de contaminación acústica que causan na contorna os grandes focos de ruído, especialmente os de carácter industrial, mediante a utilización de Mapas de Ruído elaborados mediante métodos de cálculo, coa periodicidade que para cada caso lle esixan os seus plans de vixilancia ambiental e coas correccións in situ que sexan necesarias. Sección 4.ª.–Emisores acústicos e valores límite Artigo 15.–Valores límite de recepción para todo tipo de emisor.1. Os valores límite de recepción por transmisión ao medio ambiente exterior de emisións de ruído de novas infraestruturas viarias (incluído o tráfico que teña lugar nos portos), son os establecidos nas táboas II. B.1 e II. B.2 do Anexo II desta Ordenanza. Os valores límite de recepción por transmisión ao medio ambiente exterior de emisións de ruído de novas instalacións, establecementos, infraestruturas e actividades portuarias, industriais, comerciais, de almacenamento, deportivas, recreativas, de descanso ou similares, son os establecidos na táboa II. B.3 desta Ordenanza.2. En todo caso, os valores mostrados nas táboas II. A.2 e II. A.3 terán a consideración de valores límite de recepción para interior, sen prexuízo doutros casos particulares que se indican neste artigo. Os valores límite de recepción por transmisión a locais lindeiros de emisións de ruído de instalacións, establecementos, actividades industriais, comerciais, de almacenamento, deportivas, recreativas, de descanso ou similares, son os establecidos na táboa II. B.4 desta Ordenanza. En edificios de uso exclusivamente comercial, oficinas ou industrial, os límites esixibles de transmisión interior entre locais de diferente titularidade son os establecidos en función do uso do edificio.3. Considerarase que se cumpren os valores límite de recepción de ruído cando, para cada un dos índices de recepción de ruído, avaliados conforme aos procedementos establecidos no Anexo I, no período dun ano: a) Infraestruturas: a.1) Ningún valor medio anual supera os valores fixados na táboa II. B.1. a.2) Ningún valor diario supera en 3 dBA os valores fixados na táboa II. B.1. a.3) O 97% de todos os valores diarios non superan os valores fixados na táboa II. B.1. b) Actividades: b.1) Ningún valor medio anual supera os valores fixados nas táboas II. B.3 e II. B.4. b.2) Ningún valor diario supera en 3 dBA os valores fixados nas táboas II. B.3 e II. B.4. b.3) Ningún valor LKeq, Ti supera en 5 dBA os valores fixados nas táboas II. B.3 e II. B.4. En todo caso, a efectos de valores límite de recepción, para ruído transmitido a espazo interior non lindeiro, cumprirase co establecido no artigo 13 desta Ordenanza. a) A efectos de inspección de actividades en funcionamento, considerarase que se respectan os valores límite de recepción de ruído cando se cumpran os apartados b.2) e b.3) do punto anterior deste artigo. b) Os valores límite de recepción de vibracións coincidirán en todo caso cos obxectivos de calidade, segundo o artigo 13 desta Ordenanza. c) O disposto neste artigo aplicarase unicamente fóra das zonas de servidume acústica e para toda infraestrutura e actividade, tanto nova como en funcionamento. Artigo 16.–Emisores acústicos específicos.1. O valor límite de emisión sonora dos vehículos a motor e ciclomotores en circulación será o correspondente a sumar 4 dBA ao nivel de emisión indicado na homologación do mesmo, avaliado co vehículo parado segundo o procedemento e conforme ao regulamento. En caso de non aparecer entre as características do vehículo o nivel de emisión sonora, o valor límite será 91 dBA para ciclomotores e, para o resto de vehículos, o valor de emisión obtido seguindo o procedemento establecido na lexislación vixente incrementado en 4 dBA, cando a inspección técnica ditamine o correcto estado do vehículo. Os vehículos de motor destinados a servizos de urxencias disporán dun mecanismo de regulación da intensidade sonora dos dispositivos acústicos, que a reduza a uns niveis máximos de 90 dBA medidos a 3 metros de distancia e na dirección de máxima emisión. Os vehículos de motor non permanecerán en ningún caso parados co motor acendido sen o condutor no seu posto ou por un tempo superior a dous minutos. Co fin de que o nivel sonoro emitido polos vehículos ao circular ou co motor en marcha, non exceda dos límites que establece a presente Ordenanza, todos os vehículos de tracción mecánica deberán ter en boas condicións de funcionamento o motor, a transmisión así como outros elementos do mesmo capaces de xerar ruídos e vibracións, especialmente o dispositivo silenciador dos gases de escape. Queda prohibida a circulación de vehículos de motor ou ciclomotores sen elementos silenciadores ou resultando estes ineficaces, inadecuados ou equipados con tubos resonadores. Sen prexuízo do disposto no establecido nas normas de tráfico e seguridade vial aplicables, queda prohibido o uso do cláxon ou calquera outro sinal acústico, de xeito innecesario ou excesivo, salvo nos casos de: inminente perigo de atropelo ou colisión; vehículos privados en auxilio urxente de persoas ou servizos públicos de urxencia ou de asistencia sanitaria. Non se permitirá a realización de prácticas indebidas de condución, en particular aceleracións inxustificadas a vehículo parada ou en marcha, frenazos bruscos ou derrapaxes que dean lugar a ruidos innecesarios ou molestos que perturben a convivencia. Os sistemas de reprodución de sonido de que estean dotados os vehículos, non poderán transmitir ao ambiente exterior, niveis sonoros superiores aos máximos autorizados na presente Ordenanza, a excepción dos sistemas de sinais acústicas dos vehículos de motor destinados a urxencias. As alarmas instaladas en vehículos deberán cumprir coas especificacións técnicas en canto ao tempo máximo de emisión por ciclo de funcionamento, secuencia de repetición e niveis de emisión máxima que indique a certificación do fabricante, respectando, en todo caso, o tempo máximo de emisión de tres minutos ata a súa desconexión e a un nivel máximo de emisión de 85 dBA, medido a tres metros na dirección de máxima emisión. A. As embarcacións de recreo seguirán as indicacións da normativa específica vixente de requisitos de seguridade e de emisións sonoras, conforme o indicado no artigo 20 do Real decreto 1367/2007, do 19 de outubro. B. A maquinaria utilizada en actividades ao aire libre en xeral e, nas obras públicas e na construción en particular, debe axustarse ás prescricións establecidas na lexislación vixente en cada momento propia referente a emisións sonoras e serán empregadas nas condicións correctas de funcionamento. En todo caso o Concello fomentará o uso de maquinaria, equipos e pavimento de baixa emisión acústica nas contratacións de obras, subministros e prestacións de servizos (limpeza pública, recollida de residuos sólidos urbanos, mantemento de parques e xardíns, etc). As obras realizadas tanto na vía pública como na edificación realizaranse unicamente en período diurno e/ou de tarde, exceptuando as obras urxentes por necesidade inmediata ou perigo, para o que será necesario que na autorización municipal se valore o impacto acústico. O persoal dedicado a esas tarefas estará obrigado a levar equipos de protección acústica. C. As actividades de carga e descarga de mercadorías, caixas, colectores, materiais de construción e obxectos similares na vía pública realizaranse preferiblemente en período diúrno e/ou de tarde. Se a actividade se realiza en horario nocturno ou se superan os límites establecidos nesta Ordenanza é necesaria unha autorización municipal expresa, previa xustificación. Ademais, o persoal dos vehículos de reparto deberá cargar e descargar as mercadorías sen xerar impactos directos sobre o chan do vehículo ou do pavimento e evitará o ruído producido polo desprazamento ou trepidación da carga durante o percorrido. D. O Concello promoverá que os servizos de limpeza e/ou recollida de lixo actúen preferentemente durante os períodos diúrno e vespertino. En todo caso, e especialmente en horario nocturno, adoptaranse as medidas necesarias para a redución do impacto sonoro, sempre dentro dos valores legais, e que se achegarán nos pregos de cláusulas administrativas correspondentes, tanto para os vehículos como para as actividades. O Concello valorará especialmente nas cláusulas administrativas as actividades de limpeza e de recollida de lixo cuxos vehículos e maquinaria posúan uns valores de emisión sonora baixos. Artigo 17.–Comportamentos cidadáns (no medio ambiente exterior ou espazos públicos. Con independencia de cuestións de orde pública: 1. A produción de ruído e vibracións na vía pública e nas zonas de pública concorrencia, tales como prazas, parques, xardíns, etc, deberá ser mantida dentro dos límites que establece esta Ordenanza. A Policía Local garantirá o eficaz cumprimento do contido da mesma, actuando coa maior eficiencia naqueles supostos que garden relación con comportamentos xeradores de contaminación acústica, tanto en horario diurno, vespertino e nocturno. A produción de ruídos e vibracións que supoña unha superación dos límites que esixe a presente ordenanza non terá a consideración de comportamentos veciñais tolerables. En concreto queda prohibido por considerarse condutas non tolerables en relación co establecido neste apartado as actitudes de berros, golpes, festas, bailes, cantos, traballos, reparacións, movemento de mobiliario, ruído de animais, utilización de bucinas ou de instrumentos musicais e outras de similar natureza, superando os valores límite que establece a lexislación. Considéranse especialmente gravosos os citados comportamentos cando teñan lugar en período nocturno. Para a aplicación deste punto do presente artigo, os valores límite de recepción a considerar serán iguais aos indicados no artigo 15 desta ordenanza para actividades.2. Prohíbese, con carácter xeral, o emprego en espazos públicos de todo dispositivo sonoro co fin de alarma, propaganda, reclamo, aviso, distracción e análogos, cuxas condicións de funcionamento produzan molestias. Esta prohibición non será aplicable nos casos de urxencia ou de tradicional consenso e poderá ser dispensada por razóns de interese xeral ou de especial significación cidadá. Dita dispensa deberá ser explicada na autorización municipal. En todo caso, os titulares destes dispositivos porán en coñecemento do Concello a existencia dos mesmos para a súa interrupción en caso necesario (as alarmas estarán conectadas a unha central), o que non lles eximirá da correspondente sanción. A actividade dos mesmos só se acepta para os casos establecidos como avisos, tentativas de roubo ou similares, ou outros casos xustificativos como se indica no parágrafo anterior, nos instantes posteriores á instalación e comprobacións periódicas do funcionamento dos mesmos (cun máximo dunha vez cada tres meses e en período diúrno) e, todo iso, durante un tempo total de funcionamento (incluídas as paradas) non superior a 10 minutos, tralo cal o sistema de aviso será luminoso. Os valores que se acaden non superarán os 85 dBA medidos a 3 metros de distancia en dirección de máxima emisión. O tempo de emisión continuado será dun máximo de 30 segundos e similar ao das paradas. Artigo 18.–Actividades veciñais. (1) A produción de ruídos e vibracións por riba dos límites esixidos pola presente ordenanza, en horarios nocturnos, non terá a consideración de comportamentos veciñais tolerables. (2) En concreto, non se considerarán comportamentos veciñais tolerables, en caso de superaren os límites establecidos: a) O uso de aparatos e instrumentos musicais ou acústicos e de electrodomésticos susceptibles de producir ruído que eviten o descanso nocturno. b) A celebración de festas que perturben o descanso veciñal. c) O emprego da voz humana en termos de barullo, así como de actividades persoais que alteren e perturben o descanso nocturno. d) Dentro do horario nocturno, o arrastre de mobiliario doméstico e a realización de traballos, bricolaxe e reparacións domésticas en domingos e festivos. e) Explotar petardos ou elementos pirotécnicos fora dos lugares e ocasións autorizados. f) Utilizar aparatos de reprodución sonora sen o uso de auriculares e funcionando a elevado volume. g) Nas vías públicas, non se permitirá, salvo autorización municipal, a implantación ou uso de reprodutores de voz, amplificadores de sons, aparatos de radio ou televisión, instrumentos musicais, actuacións vocais ou análogos, nin o emprego de todo dispositivo sonoro con fins de propaganda, reclamo, aviso ou distracción. Esta prohibición non rexerá nos casos de urxencia. En horario nocturno, queda prohibido: a) A práctica de xogos e deportes en espazos públicos abertos tales como pistas deportivas en zonas de uso residencial, prazas, calzadas, etc, perturbando o descanso veciñal. b) Calquera actividade ou comportamento individual ou colectivo como cantar, golpear obxectos ou calquera outro tipo de molestias que resulten perturbadoras por ruidos para o vecindario, verificado por Axentes da Autoridade e resultando evitables baixo a observancia dunha conduta cívica normal.3. Consideraranse especialmente gravosos para a convivencia cívica os citados comportamentos cando teñan lugar entre as 23.00 e as 08.00 horas, a excepción de venres, sábados e vésperas de festivos, cuxo horario será de 23.00 a 09.30 horas. Sección 5.ª.–Edificacións, industria e actividades públicas Artigo 19.–Edificacións.1. Para os efectos de aplicación desta Ordenanza, considéranse edificacións as construcións dentro do ámbito de aplicación que establece o documento básico “DB-HR Protección fronte ao ruído” do Código Técnico da Edificación, aprobado mediante Real Decreto 1371/2007, do 19 de outubro, ou norma que a modifique ou substitúa.2. En cumprimento co establecido pola lexislación vixente, coa correspondente certificación de fin de obra disporase de certificación das condicións acústicas realizada mediante ensaios in situ, acreditativa do cumprimento das prescricións establecidas neste artigo segundo os artigos 10 e 12 do Decreto 106/2015, do 9 de xullo, para a concesión de licenza de primeira ocupación.3. As instalacións de aire acondicionado, ventilación, climatización, ascensores e calquera outro elemento construtivo, en edificacións ou actividades, cumprirán cos valores límite indicados no artigo 15 desta Ordenanza, para todo tipo de emisor, e co Real Decreto 1371/2007, do 19 de outubro, polo que se aproba o documento básico “DB-HR Protección fronte ao ruído” do Código Técnico da Edificación CTE. Artigo 20.–Industrias.1. A produción e transmisión de ruído e vibracións orixinados nas actividades industriais axustarase ao establecido nesta Ordenanza quedando, ademais, sometidas aos condicionantes que regule a normativa estatal básica e autonómica de protección ambiental. Artigo 21.–Actividades, recintos e establecementos de ocio, públicos ou de similar concorrencia e funcionalidade.4. Para efectos de aplicación deste artigo, as actividades seguirán o establecido na disposición transitoria única da ordenanza.5. As actividades deberán encadrarse e definirse necesariamente nalgún dos grupos que clasifica esta ordenanza no seu Anexo III co seu correspondente illamento acústico, con independencia do que lle faculte o seu epígrafe fiscal.6. A produción e transmisión de ruído e vibracións orixinados nas actividades axustarase ao establecido nesta Ordenanza e no artigo 11 do Decreto 106/2015, do 9 de xullo. Os titulares desas actividades deberán adoptar as medidas de insonorización das fontes sonoras e de illamento acústico dos locais para cumprir cos valores límite de recepción e transmisión de ruído e vibracións marcados nesta Ordenanza quedando, ademais, sometidas aos condicionantes que regule a normativa estatal básica e autonómica, de incidencia e protección ambiental, para aquelas actividades que estean obrigadas por un procedemento de avaliación de impacto ambiental ou de avaliación de incidencia ambiental.1. Para establecementos abertos ao público con terraza, os titulares coidarán do mantemento da orde nas terrazas, debendo solicitar a actuación do Concello en caso de alteración ou molestia para a veciñanza. En ningún caso producirán e transmitirán ruído que supere, en espazos abertos ou interiores, os valores de recepción que figuran no Anexo II desta Ordenanza.2. As actividades complementarias no exterior (incluída a de terraza), debidamente autorizadas, desenvolvidas por establecementos de hostalaría, non poderán ter equipos de música ou outros reprodutores sonoros, nin outros elementos susceptibles de producir ruído.3. Requírese a instalación de sistemas antivibratorios en todas as actividades que dispoñan de verxas como elemento de peche, a fin de garantir que co seu uso non se superen os límites de ruídos establecidos nesta ordenanza.4. Son obrigas dos titulares das actividades recintos e establecementos de ocio, públicos ou de similar concorrencia e funcionalidade as seguintes: – Os titulares das licenzas, comunicacións previas e declaracións responsables están obrigados a exercer a actividade nos termos establecidos na correspondente licenza de apertura e autorización de funcionamento ou, no seu caso, comunicación previa ou declaración responsable e axustala aos límites previstos na presente ordenanza. – Exercer a actividade coa dilixencia debida para evitar a produción de molestias a usuarios e vecindario. – A cumprir as ordes individuais que se lle poida dirixir dende o Concello de Carballo co obxecto de evitar a produción de perturbacións por ruidos e vibracións, especialmente en horario nocturno. – Adoptar durante as horas de funcionamento da actividade, especialmente en horario nocturno, as medidas necesarias para evitar que o público efectúe as súas consumicións fora do establecemento ou na vía pública, a excepción das terrazas debidamente autorizadas. – Impedir a superación dos límites de aforo establecido no título habilitante. – Cumprir fielmente cos horarios de peche dos locais, especialmente en horas nocturnas. – Manter as instalacións e medidas correctoras en perfecto estado de funcionamento así como a súa inmediata reparación garantindo o exercicio da actividade nas condicións establecidas nesta Ordenanza. – O titular da actividade será responsable do mantemento da orde entre os seus clientes, tanto no local como nas zonas habilitadas polo propio titular da actividade tales como terrazas. – O titular da actividade, ou no seu caso, o encargado ou persoal ao seu cargo estará obrigado a colaborar cos servizos de inspección e cos Axentes da autoridade no cumprimento das súas funcións. CAPÍTULO III Prevención e corrección da contaminación acústica Sección 1.ª.–Prevención da Contaminación Acústica Artigo 22.–Illamento acústico.2. Cando no local público ou industria no que se desenvolvan actividades se produzan uns niveis de ruído superiores aos permitidos, considerarase responsable das molestias ao titular, séndolle de aplicación o réxime sancionador previsto nesta Ordenanza.3. Para garantir a adecuada e eficaz defensa da saúde das persoas e do ambiente ante actividades que se desenvolvan en edificacións de zonas de tipo residencial e sanitario, docente e cultural, así como as zonas de protección, o Concello exixiralles ás persoas titulares das actividades indicadas na disposición transitoria segunda do Decreto 106/2015, do 9 de xullo, un informe de ensaio ou certificado de illamento acústico, composto dos parámetros establecidos no devandito decreto, segundo o caso: 1. Illamento entre a actividade e as vivendas lindeiras co local (DnT 100-5000 Hz e DnT 125 Hz) e niveis de recepción interna nas vivendas lindeiras derivadas do funcionamento no local emisor e o tempo de reverberación.2. Illamento acústico de fachada (D2m, nT 100-5000 Hz). 3. Nivel de ruído de impactos (L’nT 100-5000 Hz). A certificación realizarase por empresas ou entidades segundo os criterios esixidos na normativa autonómica. As medicións efectuaranse de acordo coas especificacións establecidas na normativa sobre edificacións vixente e os Anexos I e III da presente ordenanza.3. Unha vez iniciada a actividade ou postas en funcionamento as instalacións, poderán realizarse inspeccións para comprobar que as actividades ou instalacións cumpren a normativa.4. Os comportamentos cidadáns referidos no artigo 17 desta ordenanza, respectando o alí disposto para cumprimento dos valores límite e sen prexuízo das sancións correspondentes, poden supoñer, en caso reiterado, a obrigación dun acondicionamento de illamento acústico como o indicado nesta Ordenanza para actividades. Artigo 23.–Acondicionamento de actividades, establecementos e locais.1. Co fin de evitar a transmisión sonora directamente ao exterior, nas actividades non industriais englobadas nos grupos 2, 3, 5 e 6 do anexo III, será obrigatoria a instalación dunha dobre porta, con peche automático e dispositivo antipánico de apertura manual e constituíndo un vestíbulo cortaventos que configure un espazo intermedio de diámetro mínimo de 1,50 m, para impedir que as dúas portas estean abertas ó mesmo tempo. As portas que conforman o vestíbulo deberán permanecer constantemente pechadas, excepto durante a entrada e saída de persoas. As ventás do local tamén deben permanecer pechadas. Para a obtención do título habilitante correspondente describiranse as características dos emisores acústicos (potencia e gama de frecuencias), localización e número de altofalantes, así como localización do limitador acústico e do micrófono receptor de son.2. Aquelas actividades englobadas nos grupos 2, 3, 5 e 6 do anexo III que dispoñan de equipos de reprodución de son ou audiovisuais estarán obrigadas a instalar aparatos de control permanente de ruído (limitadores de son), deseñados para garantir o cumprimento dos límites máximos permitidos de emisión e recepción sonora en función da actividade e do seu illamento acústico. As características destes equipos seguirán o indicado no Anexo I. B.7 desta Ordenanza.3. Aquelas actividades de ocio, non industriais, englobadas nos grupos 2, 3, 5 e 6 do Anexo III desta ordenanza, independentemente doutras limitacións establecidas nesta disposición, están obrigados a colocar un aviso visible en dimensión e iluminación que indique o seguinte: a normativa sobre contaminación acústica pola que se rexen (esta Ordenanza), nome legal da actividade, titular da actividade, dirección, data de concesión da licenza ou da comunicación previa, grupo de actividade no que se engloban segundo o indicado no Anexo III, horario de actividade, aforo máximo do local, os niveis de ruído LAeq e pico medidos no centro do local en condicións de funcionamento sen persoas dentro, así como calquera outra limitación, medida de protección necesaria ou característica relevante e o seguinte lema: “A exposición prolongada aos niveis sonoros do interior produce lesións permanentes no oído”. O aviso será permanente desde o inicio da actividade, no formato que proporcione o Concello. Sección 2.ª.–Protección e corrección da calidade acústica Artigo 24.–Actuacións e información sobre protección da calidade acústica. a) O Concello porá a disposición dos cidadáns toda a información relativa á contaminación acústica. Para iso servirase de aqueles medios de divulgación oportunos: taboleiro de edictos do Concello e páxina electrónica do Concello. b) Terá carácter de información pública: a) A zonificación acústica do Concello, incluídas as zonas acústicas singulares (reservas de sons de orixe natural, zonas tranquilas en campo aberto e/ou en aglomeracións, zonas de protección e/ou situación acústica especial). b) Os mapas de ruído e os plans de acción, incluídas as medidas correctoras derivadas da súa ampliación. c) Aqueles supostos nos que, por razóns excepcionais de interese público, o Concello concedese a suspensión dos obxectivos de calidade ou licenza de construción de edificacións que, cumprindo os obxectivos de calidade acústica en espazo interior, non se cumpran na área, incluída a previa motivación e as medidas correctivas correspondentes.3. Igualmente, indicarase na paxina web do Concello: a) Os traballos en vía pública que sexan realizados en horario nocturno, salvo en caso de emerxencia. b) As rutas e horarios dos servizos de limpeza e de recollida de lixo.4. En conformidade co artigo 4.2 do Decreto 106/2015, do 9 de xullo, o Concello porá a disposición da Consellería competente en materia de medio ambiente a información alí sinalada nos prazos que se estipulan. Artigo 25.–Medidas de protección: mapas de ruído, plans de acción e outras actuacións.1. Correspóndelle ao Concello a elaboración e aprobación dos mapas de ruído do termo municipal, tanto os estratéxicos como os das áreas acústicas nas que se comprobe o incumprimento dos obxectivos de calidade acústica, se procede, así como os plans de acción derivados. Ditos mapas e plans serán aprobados, previo trámite de información pública por un período mínimo dun mes. O Concello revisaraos e, no seu caso, modificaraos polo menos cada cinco anos a partir da data da súa aprobación. Os índices acústicos e os requisitos mínimos específicos para a elaboración dos mesmos son os establecidos pola normativa vixente.2. O Concello procederá a limitar o tráfico rodado tanto en determinadas zonas como por vehículos, se se comproba que os valores de ruído acadados pola densidade de tráfico ou emisións acústicas dos vehículos superan os marcados nesta normativa. Sección 3.ª.–Potestade inspectora e sancionadora Artigo 26.–Inspección.1. O persoal que realice labores de inspección en materia de contaminación acústica poderá acceder a calquera lugar, instalación ou dependencia, de titularidade pública ou privada, de conformidade co establecido no artigo 4 desta ordenanza. No suposto de entradas domiciliarias requirirase o consentimento previo da persoa titular ou resolución xudicial. (1) Os titulares dos emisores acústicos regulados por esta Lei están obrigados a prestar ás autoridades competentes toda a colaboración que sexa necesaria, a fin de permitirlles realizar os exames, controis, medicións e labores de recollida de información que sexan pertinentes para o desempeño das súas funcións. (2) Os servizos técnicos municipais de inspección competentes deberán emitir informe cando, a resultas do exercicio das labores de inspección e control: a) Sexa necesario o requirimento ou comprobación de adopción de medidas correctoras. b) Se derive a incoación do correspondente procedemento para a reposición da legalidade ou do procedemento sancionador por superación dos límites da ordenanza. c) Sempre que se requira unha análise técnica dos feitos constatados. (3) Todas as actividades suxeitas a inspección permanente mediante a instalación dun dispositivo sonógrafo-rexistrador, deberán exercer a súa actividade co citado dispositivo en perfecto estado de funcionamento. (4) Os dispositivos de control deberán enviar os datos ao sistema de inspección de que dispoña o Concello, de forma continua mentres a actividade estea funcionando, considerándose a falta de recepción dos mesmos, así como a existencia de calquera incidencia que atinxa ao funcionamento correcto do dispositivo, como suficiente para a suspensión da actividade. Artigo 27.–Infraccións e sancións.1. Considéranse infraccións administrativas as accións e as omisións que contraveñan ou vulneren as prescricións establecidas na presente Ordenanza en relación á contaminación acústica.2. Só poderán ser sancionados por feitos constitutivos de infraccións administrativas relacionadas nesta ordenanza, de acordo co disposto na Lei, as persoas físicas ou xurídicas, así como, cando unha Lei lles recoñeza capacidade de obrar, os grupos de afectados, e as unións e entidades sen personalidade xurídica, que resulten responsables dos mesmos a título de dolo ou culpa.3. Cando na infracción tiveren participado varias persoas conxuntamente e non sexa posible determinar o grao de intervención das mesmas na infracción, a responsabilidade de todas elas será solidaria.4. Son infraccións leves: a) Superar ata en 3 dBA os límites sonoros máximos establecidos para ruído en horario nocturno e, en 5 dBA, os límites sonoros máximos establecidos para ruído en horario diúrno e vespertino. b) Transmitir vibracións cuxo valor do índice Law supere en máis de 3 dB. c) Non comunicar ao Concello a documentación requirida nos prazos indicados. d) Utilizar alarmas ou sirenas sen que se dean circunstancias de urxencia ou perigo, ou sen estar autorizado para a súa posesión. e) Explotar petardos ou elementos pirotécnicos fóra dos lugares e ocasións autorizados. f) Emisión polo vehículo de motor ou ciclomotor de niveis sonoros que superen ata en 5dBA os límites máximos permitidos. g) O uso indebido do cláxon ou calquera outra sinal acústica do vehículo. h) A realización de prácticas indebidas de condución descritas na presente ordenanza. i) A emisión polos sistemas de reprodución de son ou polos sistemas de alarma existentes no vehículo de niveis superiores aos permitidos ata en 5dBA. j) O funcionamento a gran volume dos sistemas de reprodución de son existentes no vehículo ocasionando perturbación da convivencia. k) O funcionamento das alarmas instaladas nos vehículos ou dispositivos de alarmas de actividades incumprindo as especificacións técnicas en canto a tempo de emisión, ciclo e secuencia de repetición ou o funcionamento das devanditas sen desconectarse por un período superior a 5 minutos e inferior a 30 en horario diurno ou vespertino. l) O uso non autorizado no medio ambiente exterior de elementos de megafonía ou dos dispositivos sonoros sinalados na presente Ordenanza. m) Desenvolver actividades non autorizadas no medio exterior de elementos de megafonía ou dos dispositivos sonoros sinalados na presente Ordenanza. n) Berrar, vociferar perturbando o descanso e a tranquilidade dos veciños ou viandantes ou impedindo o normal desenvolvemento das actividades propias do local receptor. o) A realización das condutas prohibidas establecidas no artigo 18 da presente Ordenanza. p) Calquera outra por incumprimento dalgunha obrigación recollida nesta normativa cando non estea tipificada como grave ou moi grave.5. Son infraccións graves: a) Superar entre 3 e 6 dBA os límites sonoros máximos establecidos para ruído en horario nocturno e, entre 5 e 10 dBA, os límites sonoros máximos establecidos para ruído en horario diúrno e vespertino. b) Transmitir vibracións cuxo valor do índice Law supere en máis de 5 dB. c) O incumprimento das condicións establecidas en calquera figura de intervención administrativa, especialmente nesta Ordenanza, no exercicio das actividades. d) O incumprimento dos requisitos de illamento acústico de protección de edificacións e actividades fronte ao ruído. e) A ocultación, falseamento ou alteración de datos, informes ou certificacións aportados aos expedientes administrativos encamiñados á obtención de autorizacións ou licenzas relacionadas co exercicio das actividades reguladas nesta Ordenanza. f) A non comparecencia, sen causa xustificada e debidamente acreditada, ás citacións dos servizos municipais ante medicións acústicas ou o impedimento, retraso, obstrución ou negativa á colaboración na actividade inspectora ou de control da Administración. g) A non adopción de medidas correctoras requiridas ou propostas polo Concello ante un caso de superación dos valores límite ou obxectivos de calidade. h) Realizar actividades musicais, de maquinaria ou de carga e descarga na vía pública, superando os límites establecidos fóra do horario establecido. i) Non ter permanentemente instalados e conectados os sistemas limitadores para autocontrol do volume de emisión dos equipos de reprodución ou amplificación de son ou manipulalos. j) A reiteración na comisión dunha mesma infracción leve ou a comisión de dúas infraccións leves distintas no período dun ano. k) A produción de contaminación acústica por riba dos valores límite establecidos nas zonas de protección acústica especial ou nas zonas de situación acústica especial. l) A emisión polo vehículo de motor ou ciclomotor de niveis sonoros que superen en mais de 5 dBA e ata os 7 dBA os límites máximos permitidos. m) Circular sen elementos silenciadores ou con estos ineficaces ou equipados con tubos resonadores. n) Emisión polos sistemas de reprodución de son ou polos sistemas de alarma existentes no vehículo de niveis sonoros superiores aos permitidos en mais de 5 dBA e ata os 7 dBA. o) No caso de dispositivos acústicos especiais dos vehículos de urxencia: a emisión de niveis sonoros superiores aos permitidos ou empregar sistemas frecuenciais ou sinais acústicas foras dos supostos permitidos.6. Son infraccións moi graves: 1. Superar en máis de 6 dBA os límites sonoros máximos establecidos para ruído en horario nocturno e, en máis de 10 dBA, os límites sonoros máximos establecidos para ruído en horario diúrno e vespertino.2. Transmitir vibracións cuxo valor do índice Law supere en máis de 6 dB.3. A superación dos valores límite aplicables cando supoñan un dano ou deterioro para o medio ambiente ou poñan en perigo a seguridade ou saúde das persoas.4. O non cumprimento das obrigacións derivadas da adopción de medidas provisionais fronte a infraccións que xeren un procedemento sancionador, como son o precintado de equipos, aparatos ou vehículos, clausura de instalacións, suspensión de licenzas ou outras figuras administrativas ou adopción de medidas de corrección.5. A reiteración na comisión dunha mesma infracción grave no período dun ano ou a comisión de tres infraccións leves ou de dúas graves distintas nese período. f) A emisión polo vehículo de motor ou ciclomotor de niveis sonoros que superen en mais de 7 dBA os límites máximos permitidos. g) Emisión polos sistemas de reprodución de son ou polos sistemas de alarma existentes no vehículo de niveis sonoros superiores aos permitidos en mais de 7 dBA.7. A prescrición das infraccións rexerase polo seguinte réxime. As infraccións moi graves prescribirán aos tres anos, as infraccións graves aos dous anos e as infraccións leves aos seis meses. O prazo de prescrición comezará a contarse dende o día na que a infracción se tivera cometido. Cando se trate de infraccións continuadas ou permanentes, o prazo comezará a correr dende que finalizou a conduta infractora. A prescrición interrumpirase pola iniciación, co coñecemento do interesado, do procedemento sancionador, reanudándose o prazo se o expediente sancionador estivese paralizado durante mais de 1 meses por causa non imputable ao interesado (Lei 40/2015). 8. As sancións derivadas da comisión das infraccións anteriormente expostas, atendendo ás circunstancias particulares de cada caso, serán: 1. No caso de infraccións leves: multas de ata 600 euros.2. No caso de infraccións graves: multas dende 601 ata 12.000 euros; suspensión das licenzas ou autorizacións preceptivas por un período de tempo comprendido entre un mes e un día e un ano; clausura temporal, total ou parcial, das instalacións por un período non superior a dous anos.3. No caso de infraccións moi graves: multas dende 12.001 ata 300.000 euros; suspensión das licenzas ou autorizacións preceptivas por un período de tempo comprendido entre un ano e un día e cinco anos ou a súa revogación; clausura definitiva, total ou parcial, das instalacións; clausura temporal, total ou parcial, das instalacións por un período non inferior a dous anos nin superior a cinco; o precintado temporal ou definitivo de equipamentos e máquinas; a prohibición temporal ou definitiva do exercicio de actividades; a publicación, a través dos medios que se consideren oportunos, das sancións impostas, unha vez que estas adquiran firmeza en vía administrativa ou, no seu caso, xurisdicional, así como os nomes e natureza das infraccións.9. Na determinación das sancións terase en conta que a comisión da infracción non resulte máis beneficiosa para o infractor que o cumprimento da norma infrinxida. As sancións de multa previstas nesta ordenanza poderán facerse efectivas con anterioridade a que se dite resolución do expediente sancionador cunha redución do 50% sobre a contía correspondente. Cando a autoría dos feitos cometidos corresponda a un menor de idade, responderán solidariamente con él, os seus pais, titores, acolledores ou gardadores legais ou de feito, en razón ao incumprimento da obrigación imposta a éstos que conleva un deber de previr a infracción administrativa que se impute ao menor. A responsabilidade solidaria quedará circunscrita á pecuniaria derivada da sanción imposta.10. As sancións impostas por infraccións moi graves prescribirán aos tres anos, as impostas por infraccións graves aos dous anos e as impostas por infraccións leves ao ano. O prazo de prescrición das sancións comezará a contar dende o día seguinte a aquel en que sexa executable a resolución pola que se impón a sanción ou tivese transcorrido o prazo para recorrela.11. Sen prexuízo da obrigación de cumprimento das ordes e instrucións impartidas polos axentes da autoridade para o cesamento inmediato da conduta ruidosa en salvagarda da orde, saúde ou seguridade públicas, o acordo de inicio do procedemento sancionador poderá adoptar, entre outras medidas provisionais: 1. Precintado de aparatos, equipos ou vehículos.2. Clausura temporal, parcial ou total, das instalacións ou do establecemento.3. Suspensión temporal do título habilitante municipal para a actividade, no que se estableceran condicións relativas á contaminación acústica.4. Medidas de corrección, seguridade ou control que impidan a continuidade na produción do risco ou do dano. Artigo 28.–Procedemento sancionador e proporcionalidade. a) O Concello exercerá a potestade sancionadora no ámbito da presente Ordenanza, sendo o alcalde o competente para iniciar e resolver os expedientes sancionadores derivados da infracción do disposto nela. Ante calquera denuncia por infracción do disposto na ordenanza seguirase o procedemento administrativo de comprobación, se for o caso, con maior brevidade. O prazo máximo para resolver e notificar a resolución do procedemento sancionador será de seis meses. b) Na imposición das sancións haberá de observarse a debida idoneidade e necesidade da sanción a impoñer así como a súa adecuación á gravidade do feito constitutivo da infracción. A gradación da sanción considerará especialmente os seguintes criterios: (1) As circunstancias do responsable. (2) A importancia do dano ou deterioro causado. (3) O grao de intencionalidade ou neglixencia ou a reiteración. (4) A reincidencia, por comisión no termo dun ano de máis dunha infracción da mesma natureza, e grao de participación. (5) O período horario en que se comete a infracción. (6) A comisión das infraccións en zonas de protección acústica especial. Disposición adicional primeira. Reserva da competencia doutros organismos. O réxime que establece a presente Ordenanza enténdese sen prexuízo das intervencións que correspondan a outros organismos da Administración na esfera das súas respectivas competencias. Disposición adicional segunda. Réxime fiscal. De conformidade co previsto no artigo 20.4 da Lei 2/2004, do 5 de marzo, que aproba o texto refundido da lei que regula as Facendas Locais, as entidades locais poderán establecer taxas pola prestación de servizos de inspección que realicen para verificar o cumprimento do disposto nesta ordenanza. Disposición adicional terceira. Actividades e infraestruturas novas.1. Considéranse actividades novas aquelas que iniciaron a tramitación das actuacións de intervención administrativa recollidas no artigo 18 da Lei 37/2003, do 17 de novembro, do ruído, con data posterior ao 23 de outubro de 2007.2. Terán consideración de infraestruturas locais novas aqueloutras que teñan data de tramitación da declaración de impacto ambiental ou de aprobación do proxecto de execución, posterior á entrada en vigor do Decreto 106/2015, do 9 de xullo. Igualmente, terán consideración de novas infraestruturas aquelas que ante un novo trazado requiran a declaración de impacto ambiental ou impliquen a duplicación da súa capacidade ou intensidade media diaria de vehículos. Disposición adicional cuarta. Obxectivos de calidade acústica. As infraestruturas locais existentes terán como obxectivo de calidade acústica acadar os valores indicados nos artigos 12.1 desta ordenanza. E as infraestruturas ou novas actividades deberán cumprir cos valores límite de recepción segundo o artigo 15 desta ordenanza, todo isto conforme os prazos e condicionantes indicados no Decreto 106/2015, do 9 de xullo, sobre contaminación acústica de Galicia. Disposición transitoria única. Actividades e instalacións con licenza de actividade. As actividades e instalacións con título habilitante posterior á entrada en vigor do Decreto 106/2015, do 9 de xullo, sobre contaminación acústica de Galicia, e aqueloutras anteriores ao devandito decreto que tras a entrada en vigor da ordenanza a incumpran, conforme ao establecido no artigo 27 desta ordenanza, ou realicen realicen modificacións, reformas, ampliacións ou traslados, deberán adaptarse a esta normativa, co fin de garantir os niveis autorizados, para o cal deberán encadrarse e definirse necesariamente nalgún dos grupos que clasifica esta ordenanza no seu anexo III co seu correspondente illamento acústico, con independencia daquilo a que as faculte a súa epígrafe fiscal. Disposición final única. Entrada en vigor. Conforme ao establecido nos artigos 70.2 e 65.2 da Lei 7/1985, do 2 de abril, reguladora das bases de réxime local, esta Ordenanza entrará en vigor aos 15 días hábiles da súa publicación no Boletín Oficial da Provincia, unha vez aprobada polo pleno da corporación. ANEXO I ÍNDICES ACÚSTICOS E MÉTODOS DE AVALIACIÓN a) ÍNDICES ACÚSTICOS O ruído e as vibracións son sensacións molestas relacionadas con interferencias ou alteracións no son, que se miden cuns índices cuantificados en unidades de decibelios (dB), cunha ponderación dada do son nun rango determinado de frecuencias audibles. Nesta Ordenanza, a mencionada ponderación será sempre segundo o filtro de frecuencias tipo base A, salvo no caso de niveis pico que será C ou nos casos nos que se indique o contrario.1. Os índices acústicos que aplican na presente Ordenanza son: 4. Para ruído: L Aeq, T para avaliar niveis sonoros nun intervalo temporal T. O índice de ruído continuo equivalente L Aeq, T é o nivel de presión sonora continuo equivalente, en decibelios, determinado sobre un intervalo temporal de T segundos. L Amax para avaliar niveis sonoros máximos durante o período temporal. O índice de ruído máximo L Amax é o máis alto nivel de presión sonora, en decibelios, (con constante de integración “f” de 0,125s), L AFmax, rexistrado no período temporal de avaliación. L Keq, T para avaliar niveis sonoros nun intervalo temporal T, con corrección de nivel por compoñentes tonais emerxentes, por compoñentes de baixa frecuencia ou por ruído de carácter impulsivo. O índice de ruído continuo equivalente corrixido L Keq, T é o nivel de presión sonora continuo equivalente L Aeq, T, corrixido pola presenza de compoñentes tonais emerxentes, compoñentes de baixa frecuencia e ruído de carácter impulsivo, conforme á seguinte expresión: L Keq, T = L Aeq, T + K t + K f +K i (1) Onde: K t, K f, K i son os parámetros de corrección para avaliar a molestia ou os efectos nocivos pola presenza de compoñentes tonais emerxentes, compoñentes de baixa frecuencia e presenza de ruído de carácter impulsivo respectivamente, calculados por aplicación da metodoloxía descrita no Anexo I. B.4. L k, x para avaliar a molestia e os niveis sonoros, con corrección de nivel por compoñentes tonais emerxentes, por compoñentes de baixa frecuencia ou por ruído de carácter impulsivo, nun período temporal “x”. O índice de ruído continuo equivalente corrixido e promediado a longo prazo L k, x é o nivel sonoro determinado ao longo de todos os períodos temporais de avaliación “x” dun ano, dado pola seguinte expresión: Onde: n é o número de mostras do período temporal de avaliación “x” e (L keq, x ) i é o nivel sonoro corrixido, determinado no período temporal de avaliación “x” da i-ésima mostra.5. Para vibracións: L aw para avaliar a molestia e os niveis de vibración máximos, durante o período temporal considerado, no espazo interior de edificios. Determínase aplicando a seguinte fórmula: Sendo: a w o máximo do valor eficaz (RMS) do sinal de aceleración, con ponderación en frecuencia W m, no tempo t, en m/s 2 e a 0 a aceleración de referencia (a 0 = 10 -6 m/s 2 ). O valor eficaz a w (t) obtense mediante medio exponencial con constante de integración “s” de 1s.2. Períodos temporais de avaliación.1. Establécense tres períodos temporais de avaliación diarios: período día, de 07.00 a 19.00 horas, período tarde, de 19.00 a 23.00 horas, período noite, de 23.00 a 07.00 horas; cuns índices para avaliar os niveis sonoros neses períodos L Aeq, d, L Aeq, e, L Aeq, n (tamén denominados L d, L e, L n ) respectivamente. E da mesma maneira para os índices equivalentes corrixidos L Keq, T: L Kd, L Ke, L Kn. Existe un índice Lden para avaliar a molestia global durante todos os períodos: día, tarde e noite.2. A efectos de calcular as medias a longo prazo, un ano correspóndese ao ano natural no referente á emisión de son e a un ano medio no que se refire ás circunstancias meteorolóxicas. b) MÉTODOS E PROCEDEMENTOS DE AVALIACIÓN DOS ÍNDICES ACÚSTICOS. Para a avaliación dos niveis acústicos segundo o mencionado nos artigos 10 e 11 desta ordenanza, poderán seguirse dous métodos: de cálculo ou de medición. En todo caso, tomarase sempre o valor máis desfavorable. A efectos de inspección de actividades ou comportamentos, a valoración dos índices acústicos determinarase unicamente mediante medicións.1. Avaliación do ruído no medio ambiente exterior. Na avaliación dos niveis sonoros no medio ambiente exterior mediante índices de ruído, o son que se ten en conta é o son incidente (evitando ou corrixindo o son reflectido se o houbese). A altura do punto de avaliación non será inferior a 1,5 m sobre o nivel do solo.2. Avaliación do ruído no ambiente interior. No interior de edificios o punto de avaliación situarase a unha altura de 1,5 m sobre o nivel do chan, a polo menos 1 m das paredes ou outras superficies ou obxectos e aproximadamente a 1,5 m das ventás; en como mínimo tres posicións. Cando estas posicións non sexan posibles, as medicións realizaranse no centro do recinto a unha altura mínima de 1,2 m. As medicións realizaranse con portas e ventás pechadas.3. Métodos de Cálculo. Os métodos de cálculo recomendados para a avaliación dos índices de ruído son os indicados na Directiva 2002/49/CE do Parlamento Europeo e do Consello, de 25 de xuño de 2002, así como no Real Decreto 1513/2005, do 16 de decembro, polo que se desenvolve a Lei 37/2003, do 17 de novembro, do Ruído, no referente á avaliación e xestión do ruído ambiental, ou aqueles que os substitúan. Tamén se terá en conta a Recomendación da Comisión, do 6 de agosto de 2003, relativa a orientacións sobre os métodos de cálculo provisionais revisados para o ruído industrial, o procedente de aeronaves, o do tráfico rodado e ferroviario e os datos de emisións correspondentes (2003/613/CE). Para a determinación dos niveis sonoros, estes cálculos serán convenientemente corrixidos por outros factores que poidan influír nos niveis acústicos.4. Métodos e procedementos de medición de ruído. Para a medición de ruído terase en conta o indicado no artigo 12 do Decreto 106/2015, do 9 de xullo. Os instrumentos de medida de son e vibracións e calibradores acústicos utilizados para a avaliación do ruído e vibracións cumprirán as disposicións de control metrolóxico establecidas na Orde ITC/2845/2007, do 25 de setembro, e serán tipo/clase 1, con filtros de banda de 1/3 de oitava para análise espectral. Tamén contarán coa verificación periódica anual emitida por un laboratorio acreditado para tales efectos. Os procedementos de medición in situ utilizados para a avaliación dos índices de ruído adecuaranse ao exposto neste apartado: As medicións pódense realizar en continuo durante o período temporal de avaliación completo ou aplicando métodos de mostraxe do nivel de presión sonora en intervalos temporais de medida Ti, un número de medidas n, seleccionados dentro do período temporal de avaliación, día, tarde e noite, e un número de puntos característicos de zona atendendo ás dimensións da área acústica e á variación espacial dos niveis sonoros, de forma que o resultado da medida sexa representativo da valoración do índice que se está avaliando. Os valores medidos daranse cunha cifra decimal e o valor do nivel sonoro final, trala realización dos procedementos que se describen a continuación, redondearase á parte enteira como valor resultante a efectos de cumprimento con esta ordenanza.1. Avaliación dos obxectivos de calidade acústica: a) De forma preliminar, valorarase a fonte sonora que teña maior contribución ambiental na área acústica, realizando unha avaliación preliminar dos episodios máis significativos, mediante medicións en continuo durante polo menos 24 horas. b) O micrófono situarase a unha altura superior a 1,5 m sobre o nivel do chan, pero os resultados deberán corrixirse, en todo caso, de conformidade cunha altura de 4 m sobre o nivel do chan e separado, polo menos 1,2 m, de calquera fachada ou obstáculo que poida introducir distorsións por reflexións na medida. Nestes casos, xustificaranse tecnicamente os criterios de corrección aplicados.2. Avaliación dos niveis sonoros producidos polos emisores acústicos. Sen prexuízo do que dispoña a normativa vixente para infraestruturas que non sexan de responsabilidade local, este Concello indica que dentro das súas competencias aplicarase o seguinte: 1. Infraestruturas viarias: Deberán realizarse polo menos 3 series de medicións do L Aeq, Ti, con tres medicións en cada serie, dunha medición mínima de 5 minutos (T i = 300 segundos), con intervalos temporais mínimos de 5 minutos, entre cada unha das series. A avaliación do nivel sonoro no período temporal de avaliación determinarase a partir dos valores dos índices L Aeq, Ti de cada unha das medidas realizadas, aplicando a seguinte expresión: Onde: T é o tempo correspondente ao período temporal de avaliación considerado; T i o intervalo de tempo da medida i, tal que a suma dos T i corresponde con T; n o número de medicións do conxunto das series de medicións realizadas no período de tempo de referencia T.2. Actividades, comportamentos e resto de focos emisores: A medición, tanto para o ruído emitido ao exterior como transmitido cara ao interior polos emisores acústicos, levarase a cabo no lugar no que o seu valor sexa máis alto. Cando, polas características do emisor acústico, se comproben variacións significativas dos seus niveis de emisión sonora durante o período temporal de avaliación, dividirase este en intervalos de tempo Ti ou fases de ruído (i), nos cales o nivel de presión sonora no punto de avaliación se perciba de maneira uniforme. En cada fase de ruído realizaranse, polo menos, tres medicións do L Keq, Ti dunha duración mínima de 5 segundos a 1 minuto, con intervalos de tempo mínimos de 3 minutos entre cada unha das medidas. As medidas consideraranse válidas cando a diferenza entre os valores extremos obtidos sexa menor ou igual a 6 dBA; e, se a diferenza fose maior, deberase proceder á obtención dunha nova serie de tres medicións que, de reproducirse constantemente, tomarase ese valor como resultado se se determina a súa orixe. En todo caso, tomarase como resultado da medición o valor máis alto dos obtidos. Cando se determinen fases de ruído, o nivel sonoro no período temporal de avaliación determinarase a partir dos valores dos índices L Keq, Ti de cada fase de ruído medida, aplicando a seguinte expresión: Onde: T é o tempo correspondente ao período temporal de avaliación considerado; T i o intervalo de tempo asociado á fase de ruído i, tal que a suma dos T i se corresponde con T; n é o número de fases de ruído en que se descompón o período temporal de referencia T.3. Corrección dos niveis sonoros producidos por emisores acústicos: Os niveis de ruído obtidos na medición fronte á fachada ou elemento reflector deberán corrixirse para excluír o efecto reverberante. Na determinación do L Keq, Ti terase en conta a corrección por compoñentes tonais (K t ), impulsivas (K i ) e baixas frecuencias (K f ) e a corrección por ruído de fondo. Determinarase a influencia do ruído de fondo para todas as medidas, e a presenza ou ausencia de compoñentes tonais emerxentes, de compoñentes de baixa frecuencia e/ou compoñentes impulsivas, para a corrección do nivel sonoro, conforme aos seguintes procedementos: a) Corrección por ruído de fondo: Para a determinación do ruído de fondo procederase de forma análoga ao descrito no punto 4.2 do anexo I desta ordenanza, co emisor acústico que se está avaliando parado. A corrección realizarase cando a diferenza entre o nivel de ruído e o de fondo estea comprendida entre 3 dBA e 10 dBA. Para iso tómase: Se a diferenza entre o nivel de ruído e o nivel de fondo é igual ou inferior a 3 dBA, darase por nula a medición, ao ser o nivel de fondo demasiado elevado e non permitir unha determinación correcta; e, no caso de darse repetidamente esta circunstancia, non se imputará ao emisor a afección. Se a diferenza entre o nivel de ruídos e o nivel de fondo é superior a 10 dBA, o nivel de ruído non precisa esta corrección. b) Corrección por compoñentes tonais (K t ): Realizarase a análise espectral do ruído en 1/3 de oitava sen filtro de ponderación (lineal) e calcularase a diferenza: L t = L f – L s. Onde: L f é o nivel de presión sonora da banda f, que contén o ton emerxente, e Ls é a media aritmética dos dous niveis seguintes, o da banda situada inmediatamente por riba de f e o da banda situada inmediatamente por debaixo de f, debidamente corrixidos por ruído de fondo. Determinarase o valor do parámetro de corrección Kt aplicando a táboa seguinte: Táboa I. B.1 No suposto da presenza de máis dunha compoñente tonal emerxente, adoptarase como valor do parámetro Kt o maior dos correspondentes a cada unha delas. c) Corrección por compoñentes de baixa frecuencia (K f ): Mediranse, de forma simultánea, os niveis globais de presión sonora coas ponderacións frecuenciais A e C e calcularase a diferenza entre os valores obtidos: L f = L Ceq, Ti – L Aeq, Ti, debidamente corrixidos por ruído de fondo. Determinarase o valor do parámetro de corrección Kf conforme o indicado no anexo IV do Real decreto 1367/2007, do 19 de outubro, polo que se desenvolve a Lei 37/2003, do 17 de novembro, do ruído, ou norma que o substitúa ou modifique. d) Corrección por compoñentes impulsivas (K i ): Mediranse, de forma simultánea, os niveis de presión sonora continuo equivalente nunha determinada fase de ruído de duración T i segundos, na cal se perciba o ruído impulsivo, L Aeq, Ti, coa constante temporal impulso (I) do equipo de medida, L AIeq, Ti, e calcularase a diferenza entre os valores obtidos L i = L AIeq, Ti - L Aeq, Ti, debidamente corrixidos por ruído de fondo. Determinarase o valor do parámetro de corrección Ki conforme o indicado no anexo IV do Real decreto 1367/2007, do 19 de outubro, polo que se desenvolve a Lei 37/2003, do 17 de novembro, do ruído, ou norma que o substitúa ou modifique. O valor máximo da corrección resultante da suma K t + K f + K i non será superior a 9 dB. Segundo o indicado, o valor final do emisor será: L Keq, Ti = L Aeq, Ti + K t + K f + K i (8). 4. Condicións de medición: Na realización das medicións para a avaliación dos niveis sonoros, deberán gardarse as seguintes precaucións: 2. As condicións de humidade e temperatura deberán ser compatibles coas especificacións do fabricante do equipo de medida.3. Na avaliación do ruído transmitido polo emisor acústico non son válidas as medicións realizadas no exterior con chuvia e, para as medicións no interior, terase en conta a influencia da mesma á hora de determinar a súa validez en función da diferenza entre os niveis do emisor a medir e o ruído de fondo, incluído neste o xerado pola chuvia.4. É preceptivo que, antes e despois de cada medición, se realice unha verificación acústica da cadea de medición mediante calibrador sonoro, que garanta unha marxe de desviación non superior a 0,3 dBA respecto ao valor de referencia inicial.5. As medicións no medio ambiente exterior realizaranse empregando equipos de medida con pantalla antivento. Así mesmo, cando no punto de avaliación a velocidade do vento sexa superior a 5 metros por segundo, desistirase da medición.5. Métodos e procedementos de medición de vibracións. A avaliación do índice de vibración Law realizarase con instrumentos que dispoñan de ponderación frecuencial wm e detector de media exponencial de constante de tempo “s” de 1s. Obterase o valor eficaz máximo aw. Os procedementos de medición in situ, utilizados para a avaliación do índice de vibración que establece esta Ordenanza, adecuaranse ás prescricións seguintes: a) Identificaranse os posibles focos de vibración, as direccións dominantes e as súas características temporais. As medicións realizaranse sobre todo o chan, no lugar e momento de maior molestia; medirase en tres direccións ortogonais simultaneamente, obtendo o valor eficaz aw, i(t) en cada unha delas e o índice de avaliación como suma de cadrados, no tempo t, aplicando a seguinte expresión: Na medición de vibracións xeradas por actividades, para as de tipo estacionario deberá realizarse a medición de, polo menos, un minuto no período de tempo no que se estableza o réxime de funcionamento máis desfavorable; e, se este non fora identificable, medirase polo menos un minuto para os distintos réximes; da mesma maneira, para as vibracións de tipo transitorio. Na medición de vibracións xeradas polas infraestruturas, para as de tipo estacionario (o tráfico rodado en vías de elevada circulación pode considerarse estacionario), deberase realizar a medición, polo menos, durante cinco minutos no período de tempo de maior intensidade de circulación (principalmente vehículos pesados); e, no caso de coñecerse datos de tráfico da vía, realizaranse medicións do valor eficaz aw durante un día completo; procederase do mesmo xeito para cada evento de funcionamento para as vibracións de tipo transitorio. b) De tratarse de episodios reiterativos, realizarase a medición polo menos tres veces, dándose como resultado o valor máis alto dos obtidos; se se repite a medición con seis ou máis eventos, permítese caracterizar a vibración polo valor medio máis unha desviación típica. c) Na medición da vibración producida por un emisor acústico, a efectos de comprobar o cumprimento do estipulado nesta Ordenanza, procederase á corrección da medida pola vibración de fondo (vibración co emisor parado), cos mesmos criterios de corrección que os establecidos para ruído no punto 4.3. a) do anexo I. B desta Ordenanza. d) É preceptivo que, antes e despois de cada medición, se faga unha verificación da cadea de medición cun calibrador de vibracións, que garanta o seu bo funcionamento. A efectos de inspección de actividades, para a verificación in situ dos instrumentos de medida, son válidos os calibradores de vibracións cuxo punto de calibración se sitúe a 159,2 Hz ou inferior.6. Métodos e procedementos de medición das condicións acústicas dos locais. Este apartado, a todos os efectos, será de referencia tanto para esixencias como para métodos de medición recomendados na normativa de edificacións, conforme ao establecido na lexislación sectorial vixente. As medicións, tanto para illamento como para reverberación, serán primordialmente en bandas de terzo de oitava e no rango de frecuencias comprendido entre 100 e 5.000 Hz, salvo que na normativa sectorial indicada se esixan outras especificacións. En todas as mostras avaliarase o ruído de fondo. Indícanse as seguintes particularidades para o cumprimento desta Ordenanza: 5. Medición do illamento acústico a ruído aéreo de cerramentos: No caso de actividades, as medicións realizaranse preferentemente respecto aos recintos protexidos (vivendas) que linden directamente co local emisor, ou recintos protexidos máis afectados pola actividade ou, no seu defecto, o máis próximo ao local emisor, sempre e cando a distancia entre emisor e receptor permita unhas condicións de medición tales que estean garantidas unhas condicións técnicas normais. En caso contrario deberá estudarse cada caso de forma individual e valorar tecnicamente a idoneidade de realizar as medicións de illamento acústico noutro tipo de recintos, así como os valores de illamento acústico necesarios. Para a determinación do parámetro de illamento a baixas frecuencias, D nT 125Hz, empregarase a seguinte fórmula: 6. Medición do illamento acústico a ruído aéreo de fachadas: Nos casos nos que a actividade se desenvolva dentro dunha parcela e se determine a afección da actividade ao exterior, para a valoración do illamento da fachada, os resultados obtidos poden corrixirse pola distancia das fachadas aos lindeiros da seguinte forma: Onde d é a distancia mínima da fachada considerada aos límites da parcela diminuída en 2 metros.7. Medición do illamento acústico a ruído de impactos. Na medición do illamento acústico a ruído de impactos, os niveis de ruído de impacto das actividades de pública concorrencia contemplados nesta ordenanza, determinaranse conforme aos niveis obtidos nos recintos receptores máis afectados (vivenda na planta superior ou, no seu defecto, a máis próxima ao local emisor). 8. Medición do tempo de reverberación de recintos: Na medición do tempo de reverberación de recintos, os valores do tempo de reverberación establecidos como límite entenderanse como a medida dos valores en cada banda ou, cando menos, a media de 500, 1.000 e 2.000 Hz. Especificaranse arredondados á primeira cifra decimal.7. Características dos limitadores/rexistradores acústicos. Esixiráselles ás actividades un certificado de limitación dos equipos, expedido por unha entidade de avaliación acústica cun informe onde constará o equipo e o limitador/rexistrador; sendo obrigatorio notificar ao Concello os cambios que se produzan e axustar o limitador. Requisitos dos equipos rexistradores: – Micrófono de medición conforme á normativa UNE-EN 61672. – Memoria de rexistro non volátil cun mínimo dun ano de capacidade, con capacidade para extraer eses datos por medios electrónicos para a súa análise. – Serán rexistradores e precintables, de forma que non sexa posible a súa manipulación e que memoricen unha posible manipulación. – Disporán dun sistema de transmisión de datos en tempo real. – Capacidade de conexión TCP/IP. Requisitos dos equipos limitadores: – Medición independente de nivel sonoro en sala e das canles de saída de audio. – As limitacións serán como mínimo en frecuencias de banda de oitava, para todo o espectro sonoro. Para realizar a calibración do limitador colocarase o micrófono a 2 m dos altofalantes, na dirección do máximo nivel de presión sonora, realizando o precintado do limitador ao nivel de presión sonora correspondente, en función do tipo de actividade e a curva de illamento acústico medido in situ. O elemento sensor do sonógrafo (micrófono) deberá ir instalado nun lugar visible, a unha distancia máxima de 2 m dalgún dos altofalantes existentes, na zona que caracterice en maior medida o nivel sonoro existente en todo o local, fóra do alcance natural ou protexido contra posibles accións indebidas (como poden ser, entre outras, golpes ou subtracción). Establecerase un sistema de recepción de datos e de control en tempo real dos puntos de emisión. No momento en que se implemente o dito sistema, as actividades xeradoras de ruído terán a obriga de facer as adaptacións precisas para conectarse con dito sistema. ANEXO II OBXECTIVOS DE CALIDADE E VALORES LÍMITE DE RECEPCIÓN a) OBXECTIVOS DE CALIDADE. Obxectivos de calidade acústica aplicables a áreas urbanizadas, en función do uso predominante do solo dos sectores do territorio delimitados. Táboa II. A.1 – Nestes sectores do territorio adoptaranse as medidas adecuadas de contaminación acústica, en particular mediante a aplicación das tecnoloxías de menor incidencia acústica de entre as mellores técnicas dispoñibles, de acordo co apartado a) do artigo 18.2 da Lei 37/2003, do 17 de novembro. – No límite destes sectores do territorio non se superarán os obxectivos de calidade acústica para ruído aplicables ao resto de áreas acústicas limítrofes con elas. – Os obxectivos de calidade acústica para ruído aplicables aos espazos naturais estableceranse para cada caso particular, atendendo a aquelas necesidades específicas dos mesmos. NOTA.–Os obxectivos de calidade aplicables ás áreas acústicas están referidos a unha altura de 4 m. As áreas urbanizadas posteriores á entrada en vigor do Real Decreto 1367/2007, do 19 de outubro, teñen como obxectivo de calidade os valores que se mostran na táboa II. A.1 do sector do territorio correspondente diminuído en 5 dBA. As zonas tranquilas en campo aberto terán, como obxectivo de calidade acústica, os niveis sonoros da área en cuestión na que se encontren diminuído en 5 dBA e permanecerán suxeitas a plans zonais específicos encamiñados a impedir o incremento dos niveis sonoros ambientais existentes nelas. As zonas de protección acústica especial e as zonas de situación acústica especial terán por obxectivos de calidade o cumprimento dos valores das áreas correspondentes, no menor prazo de tempo posible e coas medidas correctoras que se estimen segundo o marcado pola Lei 37/2003, do 17 de novembro. Nos sectores do territorio gravados por servidumes acústicas, os valores de recepción de ruído poderán superar os obxectivos de calidade acústica aplicables ás correspondentes áreas acústicas. Obxectivos de calidade acústica para ruído aplicables a espazos interiores (1). Táboa II. A.2 a) Os valores mostrados refírense ao conxunto de emisores acústicos que inciden no interior do recinto, tanto por transmisión de ruído ambiental exterior como por instalacións ou actividades no propio edificio ou nos lindeiros. NOTA.–Os obxectivos de calidade aplicables en espazo interior están referidos a unha altura de entre 1,2 e 1,5 m. Obxectivos de calidade acústica para vibracións aplicables a espazo interior (1). Táboa II. A.3 1. Os valores mostrados refírense ao conxunto de emisores acústicos que inciden no interior do recinto, tanto por transmisión de ruído ambiental como por instalacións ou actividades no propio edificio ou nos lindeiros. b) VALORES LÍMITE Valores límite de recepción de ruído aplicables a novas infraestruturas. Táboa II. B.1 Valores límite de recepción máximos de ruído aplicables a infraestruturas. Táboa II. B.2 Valores límite de recepción de ruído en exterior, aplicables a actividades, instalacións ou comportamentos. Táboa II. B.3 Valores límite de recepción de ruído en interior, transmitido por actividades, instalacións ou comportamentos, a locais lindeiros. Táboa II. B.4 ANEXO III CLASIFICACIÓN DE ACTIVIDADES A DESENVOLVER EN EDIFICACIÓN E VALORES DE ILLAMENTO PARA O DESENVOLVEMENTO DE ACTIVIDADES a) CLASIFICACIÓN DE ACTIVIDADES A DESENVOLVER EN EDIFICACIÓNS. Para a consideración dos valores de illamento acústico que se indican no apartado B deste anexo, as actividades que se levan a cabo clasifícanse, en función do seu grao de molestia, nos seguintes grupos, atendendo ás súas características de funcionamento: Táboa III. A.1 O nivel sonoro L indicado na táboa III. A.1 corresponderase co nivel LAeq, calculado segundo as directrices marcadas nesta ordenanza, no caso máis desfavorable, durante o desenvolvemento da súa actividade. De maneira orientativa indícase a continuación, para cada grupo, unha serie de exemplos de tipos de actividades que maioritariamente poderían agruparse nos mesmos: a) Grupo 0: despachos profesionais, farmacias, librarías, papelarías, froitarías, tendas, estancos e similares. b) Grupos 1 e 4 (segundo o horario de funcionamento de actividade): ximnasios, supermercados, talleres, industrias, restaurantes e similares. c) Grupos 2 e 5 (segundo o horario de funcionamento de actividade): industrias, pubs e similares. d) Grupos 3 e 6 (segundo o horario de funcionamento de actividade): discotecas, salas de festas, cafés-concerto ou cafés-cantantes e similares. b) VALORES DE ILLAMENTO ACÚSTICO PARA O DESENVOLVEMENTO DE ACTIVIDADES. O illamento acústico de edificacións e actividades cumprirá co establecido na lexislación sectorial vixente segundo se indica nos artigos 19 e 21 e na disposición transitoria única desta ordenanza, tanto no referente á obtención de licenzas de primeira ocupación como na realización de actividades. Todo iso conforme ao esixido nos artigos 10 e 11 e na disposición transitoria segunda do Decreto 106/2015, do 9 de xullo. A partir da clasificación de cada actividade segundo os grupos da táboa III. A.1, esta Ordenanza esixe que as actividades cumpran cuns valores mínimos de illamento, que son os que se sinalan na táboa III. B.1. Os valores indicados na táboa III. B.1 son de aplicación ás actividades indicadas na disposición transitoria única, conforme os grupos da táboa III. A.1. O resto de actividades réxese polos valores aplicables no momento de apertura ou concesión de autorización. Táboa III. B.1 Para aquelas actividades que se desenvolvan en áreas acústicas clasificadas como tipo sanitario, docente e cultural que requiran de especial protección contra a contaminación acústica segundo a lexislación vixente, aplicarase un incremento de 5 dB sobre os valores de “Illamento a ruído aéreo respecto a vivendas lindeiras” e “Illamento a ruído aéreo de fachada”, así como unha diminución de 5 dB sobre os valores indicados para “Illamento a ruído de impactos”, indicados na táboa III. B.1. Os niveis de illamento indicados na táboa III. B.1 serán en ponderación A (ou como W+C) e con filtro de terzos de oitava, coa excepción do valor DnT 125Hz, que se indicará sen ponderación e segundo a fórmula (10) do anexo I, e coa excepción do valor L’nT, que se indicará sen ponderación con factor de corrección. Sen prexuízo do indicado na normativa específica de edificacións: Real decreto 1371/2007, do 19 de outubro, polo que se aproba o documento básico «DB-HR Protección fronte ao ruído» do Código técnico da edificación e se modifica o Real decreto 314/2006, do 17 de marzo, polo que se aproba o Código técnico da edificación, ou na norma que o modifique ou substitúa, os valores do tempo de reverberación establecidos como límite non serán en ningún caso superiores a 0,9 segundos para recintos e zonas comúns inferiores a 350 m3. As actividades englobadas nos grupos 2 a 6 (ambos os dous incluídos) en ningún caso terán as fiestras e portas abertas, salvo para o tránsito de persoas. As vivendas con niveis sonoros interiores superiores a 70 dB serán consideradas como actividades para os efectos da ordenanza e en ningún caso poderán superar os 80 dB. Todos os aparellos elevadores, instalacións de ventilación, pasos de tubarías, condutos de calefacción, auga, gas e similares estarán correctamente selados e illados acusticamente para evitar a transmisión de ruído aéreo e/ou vibracións, conforme a normativa aplicable. Os valores indicados neste Anexo enténdense sen prexuízo do cumprimento dos valores límite de recepción desta Ordenanza, tanto en interior como exterior, polo que os valores mostrados utilizaranse por defecto, sendo os necesarios para o illamento, en todo caso, aqueles que garantan o cumprimento dos mencionados valores límite. Os parámetros deste anexo derivan do Decreto 106/2015, do 9 de xullo, sobre contaminación acústica de Galicia, polo que na medida en que esos parámetros sexan modificados tamén se entenderán modificados os parámetros respectivos nesta ordenanza. ANEXO IV ESTUDOS ACÚSTICOS O contido mínimo de todo estudo acústico, conforme ao indicado no artigo 4.2 desta ordenanza, especialmente nas figuras indicadas nos artigos 9, 16, 20 e 21, será o seguinte: Para o concello, na aplicación das súas competencias: a) Prazo de actuación en que estará vixente o estudo. b) Descrición das características da zona ou actividade avaliada: tipo de zona acústica, tipo de actividade e titular desta; en todo caso relacionando o grao do impacto acústico en función do horario. c) Recintos afectados na zona ou lindeiros coa actividade en avaliación, identificando os puntos máis desfavorables e os valores límite de recepción. d) Mapa de ruído da zona ou contorna da actividade antes e despois da realización de calquera cambio: plano 1/5000 (ou de maior precisión), identificando os principais focos emisores e indicando os valores previsibles dos índices acústicos, as persoas e vivendas afectadas; así como o plan de acción e medidas correctoras correspondentes. Para as solicitudes de actividades e industrias: a) Xustificación motivada da solicitude, indicando a aplicación de mellores técnicas dispoñibles e a súa eficacia no cumprimento dos valores establecidos nesta ordenanza. b) Prazo de actuación para o cal se solicita vixencia do estudo. c) Descrición das características da zona ou actividade avaliada: tipo de zona acústica, tipo de actividade e titular desta; en todo caso relacionando o grao do impacto acústico en función do horario. Plano con indicación as fontes de ruído e vibratorias (número, potencia acústica e outras características que se consideren relevantes). d) Descrición das características técnicas e do illamento acústico antes e despois da realización de calquera cambio, e xustificación técnica de cumprimento dos valores mínimos establecidos, que garantan a non superación dos valores límite de recepción. e) Recintos afectados na zona ou lindeiros coa actividade en avaliación, identificando os puntos máis desfavorables e os valores límite de recepción. f) En casos recorrentes ou que supoñan algún tipo de afección nos obxectivos de calidade acústica, o Concello poderá solicitar aos titulares un mapa de ruído da zona ou contorna da actividade antes e despois da realización de calquera cambio: plano 1/5000 (ou de maior precisión), identificando os principais focos emisores e indicando os valores previsibles dos índices acústicos, as persoas e vivendas afectadas, así como o plan de acción e medidas correctoras correspondentes.» Carballo, 4 de febreiro de 2020. O alcalde D. Evencio Ferrero Rodríguez